RIALACHÁN (AE) 2021/92 ÓN gCOMHAIRLE

an 28 Eanáir 2021

lena socraítear le haghaidh 2021 na deiseanna iascaireachta le haghaidh stoic éisc áirithe agus grúpaí stoc éisc, is infheidhme in uiscí an Aontais agus, i gcás soithí iascaireachta de chuid an Aontais, in uiscí áirithe nach uiscí de chuid an Aontais iad

TÁ COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 43(3) de,

Ag féachaint don togra ón gCoimisiún Eorpach,

De bharr an mhéid seo a leanas:

(1) Foráiltear le hAirteagal 43(3) den Chonradh go nglacfaidh an Chomhairle, ar thogra ón gCoimisiún, bearta maidir le deiseanna iascaireachta a shocrú agus a chionroinnt.

(2) Ceanglaítear, le Rialachán (AE) Uimh. 1380/2013 ó Pharlaimint na hEorpa agus ón gComhairle (1), go nglactar bearta caomhnaithe agus aird á tabhairt ar an gcomhairle eolaíoch, theicniúil agus eacnamaíoch a bhíonn ar fáil, lena n-áirítear, i gcás inarb ábhartha, tuarascálacha arna ndréachtú ag an gCoiste Eolaíoch, Teicniúil agus Eacnamaíoch um Iascach (STECF) agus ag comhlachtaí comhairleacha eile, mar aon le haon chomhairle a fhaightear ó chomhairlí comhairleacha.

(3) Tá sé de dhualgas ar an gComhairle bearta a ghlacadh maidir le deiseanna iascaireachta a shocrú agus a chionroinnt, lena n-áirítear coinníollacha áirithe atá nasctha go feidhmiúil leis sin, de réir mar is iomchuí. De bhun Airteagal 16(4) de Rialachán (AE) Uimh. 1380/2013, tá deiseanna iascaireachta le socrú i gcomhréir le cuspóirí an Chomhbheartais Iascaigh (CBI) a leagtar amach in Airteagal 2(2) den Rialachán sin. De bhun Airteagal 16(1) den Rialachán sin, tá deiseanna iascaireachta atá cionroinnte ar na Ballstáit le cobhsaíocht choibhneasta ghníomhaíochtaí iascaireachta gach Ballstáit le haghaidh gach stoic éisc nó iascaigh a áirithiú.

(4) Ba cheart an ghabháil iomlán incheadaithe (TAC) a bhunú, dá bhrí sin, i gcomhréir le Rialachán (AE) Uimh. 1380/2013, ar bhonn na comhairle eolaíche atá ar fáil, agus aird á tabhairt ar ghnéithe bitheolaíocha agus socheacnamaíocha agus cóir chothrom idir earnálacha iascaireachta á háirithiú ag an am céanna, agus i bhfianaise na dtuairimí a cuireadh in iúl le linn an chomhairliúcháin le geallsealbhóirí, go háirithe ag cruinnithe na gcomhairlí comhairleacha.

(5) De bhun Airteagal 15 de Rialachán (AE) Uimh. 1380/2013, beidh feidhm ón 1 Eanáir 2019 ag an oibleagáid gabhálacha a thabhairt i dtír ina hiomláine; tá gach speiceas a bheidh faoi réir teorainneacha gabhála le tabhairt i dtír. Foráiltear, le hAirteagal 16(2) de Rialachán (AE) Uimh. 1380/2013, go ndéanfar, nuair a thugtar isteach an oibleagáid maidir le gabhálacha a thabhairt i dtír i ndáil le stoc éisc, deiseanna iascaireachta a shocrú agus aird á tabhairt ar an athrú ó dheiseanna iascaireachta a shocrú a bheidh ina léiriú ar ghabhálacha a thabharfar i dtír go deiseanna iascaireachta a shocrú a bheidh ina léiriú ar ghabhálacha. Ar bhonn na moltaí comhpháirteacha a chuir na Ballstáit isteach agus i gcomhréir le hAirteagal 15 de Rialachán (AE) Uimh. 1380/2013, ghlac an Coimisiún roinnt rialachán tarmligthe lena leagtar síos na sonraí, i bhfoirm pleananna ar leith maidir le hábhar muirí aischurtha, a bhaineann le cur chun feidhme na hoibleagáide gabhálacha a thabhairt i dtír.

(6) Ba cheart a chur san áireamh sna deiseanna iascaireachta le haghaidh stoic speicis a thagann faoin oibleagáid gabhálacha a thabhairt i dtír, nach gceadaítear a thuilleadh i bprionsabal iasc a aischur. Dá bhrí sin, ba cheart na deiseanna iascaireachta a bheith bunaithe ar an bhfigiúr comhairle le haghaidh gabhálacha iomlána arna chur ar fáil ag an gComhairle Idirnáisiúnta um Thaiscéalaíocht na Mara (ICES) (seachas an figiúr comhairle le haghaidh gabhálacha inmhianaithe). Na cainníochtaí a bhféadfar, mar eisceacht ón oibleagáid gabhálacha a thabhairt i dtír, leanúint de bheith á n-aischur, ba cheart iad a asbhaint ón bhfigiúr comhairle sin le haghaidh gabhálacha iomlána.

(7) Is ann do stoic áirithe dár eisigh ICES comhairle eolaíoch nach ngabhfar iad in aon chor. Má bhunaítear na TACanna le haghaidh na stoc sin ar an leibhéal a léirítear sa chomhairle eolaíoch, thiocfadh feiniméan an “tachtspeicis” chun cinn de thoradh na hoibleagáide gach gabháil a thabhairt i dtír, lena n-áirítear foghabhálacha ó na stoic sin, in iascaigh mheasctha. Chun an chothromaíocht cheart a bhaint amach idir an t-iascach a choimeád ar bun i bhfianaise na n-impleachtaí tromchúiseacha socheacnamaíocha a d'fhéadfadh a bheith i gceist, agus an gá atá le stádas maith bitheolaíoch a bhaint amach le haghaidh na stoc sin, agus aird á tabhairt ar an deacracht a bhaineann le hiascaireacht a dhéanamh ar gach stoc in iascach measctha ag an uastáirgeacht inbhuanaithe (MSY) ag an am céanna, is iomchuí TACanna sonracha a bhunú le haghaidh fhoghabhálacha na stoc sin. Ba cheart leibhéal na TACanna sin a shocrú sa chaoi go laghdófar ráta básmhaireachta na stoc sin agus go mbeidh sin ina dhreasacht chun an roghnaíocht agus an tseachaint a fheabhsú.

(8) Chun úsáid deiseanna iascaireachta in iascaigh mheasctha i gcomhréir le hAirteagal 16(2) de Rialachán (AE) Uimh. 1380/2013 a ráthú a mhéid is féidir, is iomchuí linn a bhunú le haghaidh malartuithe cuótaí le haghaidh na mBallstát sin nach bhfuil aon chuóta acu chun a bhfoghabhálacha dosheachanta a chumhdach.

(9) Chun gabhálacha na stoc a bunófar TACanna foghabhála ina leith a laghdú, ba cheart na deiseanna iascaireachta le haghaidh na n-iascach as a ngabhtar na stoic sin a shocrú ar leibhéil a chuideoidh le bithmhais na stoc leochaileach a athshlánú go leibhéil inbhuanaithe. Ba cheart bearta teicniúla agus rialaithe a mbeidh dlúthbhaint acu le deiseanna iascaireachta a bhunú freisin chun aischur neamhdhleathach a chosc.

(10) I gcomhréir le plean ilbhliantúil Uiscí an Iarthair a bunaíodh le Rialachán (AE) 2019/472 ó Pharlaimint na hEorpa agus ón gComhairle (2) (“plean ilbhliantúil Uiscí an Iarthair”), bhí an spriocbhásmhaireacht iascaireachta le baint amach a luaithe is féidir agus ar bhonn forchéimnitheach agus incriminteach faoi 2020 le haghaidh na stoc a liostaítear in Airteagal 1(1) den Rialachán sin, i gcomhréir le raonta FMSY a shainítear in Airteagal 2 den Rialachán sin, agus tá sí le coinneáil ar bun uaidh sin amach laistigh de raonta FMSY, i gcomhréir le hAirteagal 4 den Rialachán sin. Ba cheart, dá bhrí sin, an bhásmhaireacht iascaireachta fhoriomlán le haghaidh doingin mhara Eorpacha (Dicentrarchus labrax) i ranna 8a agus 8b ICES a shocrú i gcomhréir leis an uastáirgeacht inbhuanaithe, agus gabhálacha tráchtála agus áineasa agus ábhar muirí aischurtha á gcur san áireamh (3 108 dtona ar fad de réir chomhairle ICES). Tá na Ballstáit le bearta iomchuí a ghlacadh chun a áirithiú nach rachaidh an bhásmhaireacht iascaireachta óna gcabhlaigh iascaigh agus óna n-iascairí áineasa os cionn luachphointe FMSY, mar a cheanglaítear le hAirteagal 4(3) agus (4) de Rialachán (AE) 2019/472.

(11) Ba cheart leanúint de na bearta le haghaidh iascaigh áineasa i gcás doingin mhara Eorpacha agus aird á tabhairt ar thionchar suntasach an iascaigh sin ar na stoic lena mbaineann. Laistigh de theorainneacha na comhairle eolaíche, ba cheart leanúint de na teorainneacha gabhála. Nuair a bhreithnítear an easpa roghnaíocht leordhóthanach agus nuair is dóichí go ngabhfar líon is airde eiseamal ná na teorainneacha bunaithe, ba cheart líonta seasmhacha a chosc. I bhfianaise na n-imthosca comhshaoil, sóisialta agus eacnamaíocha, agus go háirithe i bhfianaise spleáchas na n-iascairí tráchtála ar na stoic sin sna pobail cois cósta, bheadh, leis na bearta sin maidir le doingin mhara Eorpacha, cothromaíocht iomchuí ann idir leasanna na n-iascairí tráchtála agus na n-iascairí áineasa. Go háirithe, cheadódh na bearta sin d'iascairí áineasa a ngníomhaíochtaí iascaireachta a dhéanamh trína dtionchar ar na stoic sin a chur san áireamh.

(12) Maidir le stoc na heascainne Eorpaí (Anguilla anguilla), mhol ICES gur cheart na básmhaireachtaí antrapaigeanacha uile, lena n-áirítear na básmhaireachtaí a eascraíonn as iascaigh áineasa agus thráchtála, a laghdú go nialas, nó a choimeád chomh gar do nialas agus is féidir. Thairis sin, ghlac an Coimisiún Ginearálta Iascaigh don Mheánmhuir (GFCM) Moladh GFCM/42/2018/1 lena mbunaítear bearta bainistithe le haghaidh na heascainne Eorpaí sa Mheánmhuir. Is iomchuí cothrom na Féinne a choinneáil ar bun ar fud an Aontais agus, dá bhrí sin, tréimhse choiscthe 3 mhí as a chéile le haghaidh gach iascaigh eascann Eorpach ag gach céim dá saolré a choinneáil ar bun freisin i gcás uiscí an Aontais i limistéar ICES agus i gcás uiscí goirte amhail inbhir, murlaigh chósta agus uiscí trasdultacha. Ós rud é gur cheart an tréimhse coiscthe iascaireachta a bheith comhchuí leis na cuspóirí caomhnaithe a leagtar amach i Rialachán (CE) Uimh. 1100/2007 (3) ón gComhairle agus le patrúin imirce ama na heascainne Eorpaí, i gcás uiscí an Aontais i limistéar ICES, is iomchuí í a shocrú sa tréimhse idir an 1 Lúnasa 2021 agus an 28 Feabhra 2022.

(13) Le roinnt blianta anuas, rinneadh TACanna áirithe i gcás stoic ealásmabrainciach (sciataí, siorcanna, roic) a shocrú ag nialas, agus foráil nasctha ann lena mbunaítear oibleagáid gabhálacha de thaisme a scaoileadh láithreach. Ba é ba chúis leis an gcóir shonrach sin drochstádas caomhnaithe na stoc sin agus an toimhdiú nach méadófaí na rátaí básmhaireachta iascaireachta tríd an aischur, mar gheall ar na rátaí arda marthanais, agus go mbeadh an t-aischur tairbhiúil ó thaobh chaomhnú na speiceas sin. Ón 1 Eanáir 2019, áfach, ní mór gabhálacha na speiceas sin a thabhairt i dtír, murab é go gcumhdaítear iad le haon cheann de na maoluithe ón oibleagáid gabhálacha a thabhairt i dtír dá bhforáiltear in Airteagal 15 de Rialachán (AE) Uimh. 1380/2013. Le pointe (a) d'Airteagal 15(4) den Rialachán sin, ceadaítear na maoluithe sin i gcás speicis a bhfuil lánchosc ar iascaireacht ina leith agus a shainaithnítear mar sin i ngníomh dlí de chuid an Aontais arna ghlacadh i réimse CBI. Dá bhrí sin, is iomchuí toirmeasc a chur ar iascaireacht na speiceas sin sna limistéir lena mbaineann.

(14) De bhun Airteagal 16(4) de Rialachán (AE) Uimh. 1380/2013, i gcás stoic atá faoi réir pleananna ilbhliantúla sonracha, ba cheart na TACanna a bhunú i gcomhréir leis na rialacha a leagtar síos sna pleananna sin.

(15) Bunaíodh plean ilbhliantúil na Mara Thuaidh le Rialachán (AE) 2018/973 ó Pharlaimint na hEorpa agus ón gComhairle (4) agus tháinig an plean i bhfeidhm in 2018. Tháinig plean ilbhliantúil Uiscí an Iarthair i bhfeidhm in 2019. Ba cheart deiseanna iascaireachta le haghaidh na stoc a liostaítear in Airteagal 1 de na pleananna sin a shocrú i gcomhréir le spriocanna (raonta FMSY) agus le coimircí dá bhforáiltear sna pleananna sin. Sainaithníodh na raonta FMSY sa chomhairle ábhartha ó ICES. I gcás nach mbeidh faisnéis eolaíoch leordhóthanach ar fáil, ba cheart deiseanna iascaireachta le haghaidh na stoc foghabhála a shocrú i gcomhréir leis an gcur chuige réamhchúraim, mar a leagtar amach sna pleananna ilbhliantúla sin.

(16) I gcomhréir le hAirteagal 8 de phlean ilbhliantúil Uiscí an Iarthair, i gcás ina léireoidh an chomhairle eolaíoch go bhfuil bithmhais stoic sceite aon cheann de na stoic éisc dá dtagraítear in Airteagal 1(1) den phlean sin faoi bhun an phointe tagartha teorann (Blim), tá bearta ceartaitheacha breise le déanamh chun a áirithiú go ndéanfar leibhéil an stoic éisc a athbhunú go tapa os cionn an leibhéil atá in ann MSY a tháirgeadh. Féadfar a áireamh ar na bearta ceartaitheacha sin, go háirithe, iascaireacht dhírithe an stoic lena mbaineann a chur ar fionraí agus laghdú leordhóthanach deiseanna iascaireachta maidir leis na stoic sin nó na stoic eile san iascach.

(17) Ba cheart TACanna le haghaidh tuinníní gorma san Atlantach Thoir agus sa Mheánmhuir a bhunú i gcomhréir leis na rialacha a leagtar síos i Rialachán (AE) 2016/1627 ó Pharlaimint na hEorpa agus ón gComhairle (5).

(18) An 17 Nollaig 2018, d'fhoilsigh ICES comhairle eolaíoch maidir leis an tsolúbthacht idirlimistéir le haghaidh na mbolmán (Trachurus spp.) idir ranna ICES 8c agus 9a. Is é a mhol ICES nár cheart go rachadh an tsolúbthacht idirlimistéir idir an dá stoc sin thar an difríocht idir an ghabháil a chomhfhreagraíonn do bhásmhaireacht iascaireachta Fp.05 agus an TAC bunaithe. Ina theannta sin, níor cheart an TAC a aistriú chuig stoc ag a bhfuil bithmhais stoic sceite atá faoi bhun Blim. Faoi choinníollacha na comhairle eolaíche sin, ba cheart an tsolúbthacht idirlimistéir (coinníoll speisialta) le haghaidh na mbolmán idir folimistéar 9 ICES agus roinn 8c ICES le haghaidh 2021 a bhunú ag 10 %.

(19) Maidir le stoic nach bhfuil sonraí leordhóthanacha nó iontaofa ar fáil ina leith chun meastacháin ar mhéid a sholáthar, ba cheart, le bearta bainistithe agus leibhéil TAC, cloí leis an gcur chuige réamhchúraim i leith bainistiú iascaigh mar a shainmhínítear é i bpointe (8) d'Airteagal 4(1) de Rialachán (AE) Uimh. 1380/2013, agus fachtóirí stocshonracha á gcur san áireamh san am céanna, lena n-áirítear, go háirithe, an fhaisnéis atá ar fáil faoi threochtaí stoc agus gnéithe maidir leis an iascach measctha.

(20) Le Rialachán (CE) Uimh. 847/96 ón gComhairle (6), tugadh coinníollacha breise isteach chun TACanna a bhainistiú ó bhliain go bliain, lena n-áirítear, faoi Airteagail 3 agus 4 den Rialachán sin, forálacha solúbthachta le haghaidh TACanna réamhchúraim agus anailíseacha. Faoi Airteagal 2 den Rialachán sin, bíonn sé le cinneadh ag an gComhairle, agus TACanna á mbunú aici, cé na stoic nach mbeidh feidhm ag Airteagail 3 nó 4 den Rialachán sin maidir leo, go háirithe ar bhonn stádas bitheolaíoch na stoc. In 2014, tugadh sásra solúbthachta ó bhliain go bliain breise isteach le hAirteagal 15(9) de Rialachán (AE) Uimh. 1380/2013 maidir le gach stoc atá faoi réir oibleagáid gabhálacha a thabhairt i dtír. Dá bhrí sin, chun solúbthacht iomarcach a sheachaint a bhainfeadh an bonn de phrionsabal shaothrú céillí freagrach na n-acmhainní bitheolaíocha muirí, rud a chuirfeadh bac ar ghnóthú chuspóirí CBI agus a chuirfeadh meath ar stádas bitheolaíoch na stoc, ba cheart a cinneadh a dhéanamh nach mbeidh feidhm ag Airteagail 3 agus 4 de Rialachán (CE) Uimh. 847/96 maidir le TACanna anailíseacha ach amháin i gcás nach mbaintear leas as an tsolúbthacht ó bhliain go bliain dá bhforáiltear in Airteagal 15(9) de Rialachán (AE) Uimh. 1380/2013.

(21) Ina theannta sin, ós rud é go bhfuil bithmhais na stoc COD/03AS, COD/5BE6A, WHG/56-14, WHG/07A agus PLE/7HJK faoi bhun Blim agus nach gceadaítear ach iascaigh foghabhála agus eolaíocha orthu in 2021, ghlac an Bheilg, an Danmhairg, Éire, an Fhrainc, an Ghearmáin, an Ísiltír agus an tSualainn mar chúram orthu féin gan Airteagal 15(9) de Rialachán (AE) Uimh. 1380/2013 a chur i bhfeidhm maidir leis na stoic sin le haghaidh aistrithe ó 2020 go 2021 ionas nach rachaidh gabhálacha in 2021 thar an TAC arna bhunú le haghaidh na stoc sin.

(22) I gcás nach gcionroinnfear TAC a bhaineann le stoc ach ar aon Bhallstát amháin, is iomchuí a thabhairt de chumhacht don Bhallstát sin, i gcomhréir le hAirteagal 2(1) den Chonradh, leibhéal an TAC sin a chinneadh. Ba cheart forálacha a dhéanamh chun a áirithiú go ngníomhóidh an Ballstát lena mbaineann, agus leibhéal an TAC sin á chinneadh aige, ar bhealach a bheidh comhchuí go hiomlán le prionsabail agus le rialacha an Chomhbheartais Iascaigh (CBI).

(23) Ní mór na huasteorainneacha iarrachta iascaireachta le haghaidh 2021 a bhunú i gcomhréir le hAirteagail 5, 6, 7 agus 9 de Rialachán (AE) 2016/1627 agus le hIarscríbhinn I a ghabhann leis.

(24) Chun a ráthú go mbainfear lánúsáid as deiseanna iascaireachta, is iomchuí foráil a dhéanamh do shocrú solúbtha a chur chun feidhme idir limistéir áirithe TAC inarb é an stoc bitheolaíoch céanna atá i gceist.

(25) I gcás speicis áirithe, amhail speicis áirithe siorcanna, d'fhéadfadh fiú gníomhaíocht theoranta iascaireachta a bheith ina siocair le riosca tromchúiseach caomhnaithe. Ba cheart mar sin srian iomlán a chur ar dheiseanna iascaireachta i gcás na speiceas sin trí bhíthin toirmeasc ginearálta ar iascaireacht dhéanamh ar na speicis sin.

(26) Ag an 12ú Comhdháil de na Páirtithe sa Choinbhinsiún maidir le Caomhnú na Speiceas Imirceach Ainmhithe Fiáine, a tionóladh i Mainile ón 23 go dtí an 28 Deireadh Fómhair 2017, cuireadh roinnt speiceas leis na liostaí de speicis faoi chosaint in Aguisíní I agus II a ghabhann leis an gCoinbhinsiún sin. Dá bhrí sin, is iomchuí foráil a dhéanamh maidir le cosaint na speiceas sin i dtaca le soithí iascaireachta de chuid an Aontais sna huiscí uile agus i dtaca le soithí iascaireachta nach den Aontas iad ach a bhíonn ag iascaireacht in uiscí an Aontais.

(27) Tá úsáid na ndeiseanna iascaireachta atá ar fáil ag soithí iascaireachta de chuid an Aontais a leagtar amach sa Rialachán seo faoi réir Rialachán (CE) Uimh. 1224/2009 ón gComhairle (7), agus go háirithe Airteagail 33 agus 34 den Rialachán sin, maidir le gabhálacha agus iarracht iascaireachta a thaifeadadh agus maidir le fógra a thabhairt faoi shonraí i ndáil le hídiú deiseanna iascaireachta. Ní mór, dá bhrí sin, na cóid atá le húsáid ag na Ballstáit a shonrú agus sonraí á gcur chuig an gCoimisiún acu maidir le stoic éisc a thabhairt i dtír atá faoi réir an Rialacháin seo.

(28) Is iomchuí, tar éis comhairle a fháil ó ICES, córas sonrach a choimeád chun corra gainimh agus foghabhálacha gaolmhara a bhainistiú i ranna 2a agus 3a ICES agus i bhfolimistéar 4 ICES. Ós rud é go meastar nach mbeidh an chomhairle eolaíoch ó ICES ar fáil go dtí mí Feabhra 2021, is iomchuí an TAC agus na cuótaí le haghaidh an stoic sin a bhunú go sealadach ag nialas go dtí go n-eiseofar an chomhairle sin. I gcomhréir leis an nós imeachta dá bhforáiltear sna comhaontuithe nó sna prótacail ar an gcaidreamh iascaigh leis an Iorua agus le hOileáin Fharó, thionóil an tAontas comhairliúcháin maidir le cearta iascaireachta leis na comhpháirtithe sin.

(29) Tá TAC an Aontais le haghaidh haileabó Graonlannach in uiscí idirnáisiúnta d'fholimistéir ICES 1 agus 2 gan dochar do sheasamh an Aontais maidir le cion iomchuí an Aontais san iascach sin.

(30) Ag an gcruinniú bliantúil a bhí aige in 2020, ghlac Coimisiún Iascaigh an Atlantaigh Thoir Thuaidh (NEAFC) beart caomhnaithe maidir leis an dá stoc péirsí mara i Muir Irminger agus sna huiscí taobh léi, lenar cuireadh toirmeasc ar iascaireacht dhíreach a dhéanamh ar na stoic sin. Ina theannta sin, chuir sé toirmeasc ar ghníomhaíochtaí iascaireachta sa limistéar ina gcomhchruinníonn péirsí mara, chun foghabhálacha a íoslaghdú. Ba cheart an beart sin de chuid NEAFC, bunaithe ar an gcomhairle ó ICES nach ndéanfaí aon ghabhálacha, a chur chun feidhme i ndlí an Aontais. Níorbh fhéidir le NEAFC moladh a ghlacadh maidir le péirsí mara i bhfolimistéir ICES 1 agus 2. Ba cheart an TAC ábhartha a bhunú le haghaidh an stoic sin i gcomhréir le seasamh an Aontais a cuireadh iúl laistigh de NEAFC.

(31) De dheasca phaindéim COVID-19, tháinig próiseas cinnteoireachta trí chomhfhreagras in ionad chruinniú bliantúil an Choimisiúin Idirnáisiúnta um Chaomhnú Thuinníní an Atlantaigh (ICCAT) don bhliain 2020, ar próiseas é ar cuireadh tús leis i mí Dheireadh Fómhair 2020 agus ar cheart deireadh a bheith leis go luath i mí Eanáir 2021. Ba cheann de phríomhchuspóirí an phróisis cinnteoireachta sin go bhféadfaí bearta a bhí ann cheana agus a thiocfadh chun deiridh in 2020 a fhadú trí bhíthin mionoiriúnuithe teicniúla i gcás inar ghá.

(32) Le Moladh 19-04 ó ICCAT maidir le plean bainistíochta don tuinnín gorm, ní bhunaítear TAC ach le haghaidh 2019 agus 2020. Dá bhrí sin, níl cinneadh glactha ag ICCAT go fóill maidir leis an leibhéal TAC le haghaidh 2021. I bhfianaise an phróisis cinnteoireachta in 2020, moladh go leanfaí an chomhairle eolaíoch, ina moltar an TAC a choimeád ag 36 000 tona. Cé gur cosúil go bhfuil comhthoil ann i dtaobh leibhéal an TAC, tá baol ann nach nglacfaidh ICCAT go foirmiúil é sula nglacfar an Rialachán seo. Ba cheart, dá bhrí sin, an TAC a bhunú ar an leibhéal sin, ach ba cheart é a athbhreithniú a luaithe is féidir má ghlacann ICCAT TAC difriúil.

(33) Le linn phróiseas cinnteoireachta ICCAT 2020, mhol an tAontas plean cuimsitheach ina raibh TAC darbh aidhm deireadh a chur le ró-iascaireacht ar mhácónna biorshrónacha san Atlantach Thuaidh, mar aon le sraith beart tionlacain chun a bhásmhaireacht a laghdú a thuilleadh. Agus gan aon chomhthoil ann laistigh de ICCAT, agus i bhfianaise staid uafásach an stoic sin agus ós rud é gurb é an tAontas atá freagrach as dhá thrian de leibhéal na gabhála, ba cheart don Aontas teorainn gabhála aontaobhach a bhunú don speiceas sin. Bheadh an teorainn ghabhála sin ag comhfhreagairt do sciar an Aontais den teorainn arna éileamh ag an gcoiste eolaíoch ar leibhéal ICCAT.

(34) Le Moladh 17-04 ó ICCAT maidir le riail rialaithe gabhála (HCR) do thuinnín colgach an Atlantaigh Thuaidh, ní bhunaítear TAC ach don tréimhse 2018–2020. Dá bhrí sin, níl cinneadh glactha ag ICCAT go fóill maidir leis an leibhéal TAC le haghaidh 2021. I bhfianaise an phróisis cinnteoireachta in 2020, moladh go leanfaí an chomhairle eolaíoch a mholann go ndéantar TAC nua a bhunú ar bhonn an HCR eatramhach atá ann faoi láthair, agus nach ndéantar méadú pro rata ar na gabhálacha agus ar theorainneacha eile a chur chun feidhme ach ar feadh aon bhliain amháin. Cé gur cosúil go bhfuil comhthoil ann i dtaobh leibhéal an TA, tá baol ann nach nglacfaidh ICCAT go foirmiúil é sula nglacfar an Rialachán seo. Ba cheart, dá bhrí sin, an TAC a bhunú ar an leibhéal sin, ach ba cheart é a athbhreithniú a luaithe is féidir má ghlacann ICCAT TAC difriúil.

(35) I bhfianaise an phróisis cinnteoireachta in 2020, níor ghlac ICCAT na TACanna go foirmiúil fós le haghaidh tuinníní mórshúileacha, tuinníní buí, mairlíní gorma ná mairlíní geala. Cé gur cosúil go bhfuil comhthoil ann i dtaobh leibhéal na TACanna, tá baol ann nach nglacfaidh ICCAT go foirmiúil iad sula nglacfar an Rialachán seo. Ba cheart, dá bhrí sin, na TACanna a bhunú ar an leibhéal sin ach ba cheart iad a athbhreithniú a luaithe is féidir má ghlacann ICCAT TACanna difriúla.

(36) Ag an gcruinniú bliantúil a bhí aige in 2020, ghlac na páirtithe sa Choimisiún um Chaomhnú Beo-Acmhainní Muirí Antartacha (CCAMLR) teorainneacha gabhála le haghaidh na spriocspeiceas agus na speiceas foghabhála araon le haghaidh na tréimhse ón 1 Nollaig 2020 go dtí an 30 Samhain 2021. Ba cheart glacadh na gcuótaí le linn 2020 a chur san áireamh agus deiseanna iascaireachta á bunú le haghaidh 2021.

(37) Ag an gcruinniú bliantúil a bhí aige in 2020, choinnigh an Coimisiún um Thuinníní an Aigéin Indiaigh (IOTC) na bearta caomhnaithe agus bainistíochta a glacadh roimhe sin. Ba cheart leanúint de na bearta sin a chur chun feidhme i ndlí an Aontais.

(38) Tionólfar cruinniú bliantúil na hEagraíochta Réigiúnaí um Bainistíocht Iascaigh san Aigéan Ciúin Theas (SPRFMO) ón 21 Eanáir go dtí an 1 Feabhra 2021. Ba cheart na bearta reatha i limistéar Choinbhinsiún SPRFMO a choinneáil go sealadach go dtí go dtionólfar an cruinniú bliantúil sin.

(39) Ag an gcruinniú a bhí aige in 2020, níor tháinig an Coimisiún Idir-Mheiriceánach um Thuinníní Teochreasacha (IATTC) ar chomhthoil i dtaobh síneadh a chur leis an mbeart is déanaí maidir le tuinníní trópaiceacha, a chuaigh in éag an 31 Nollaig 2020. Mar thoradh air sin, ní bheidh iascach an tuinnín ghoirm san Aigéan Ciúin Thoir á rialú amhail ón 1 Eanáir 2021. I bhfianaise phrionsabal réamhchúraim CFP, is iomchuí go leanann an tAontas d'fhorálacha a chur i bhfeidhm maidir le tuinníní treochreasacha mar a leagtar amach sa Rialachán (AE) 2020/123 ón gComhairle (8) go dtí go gcomhaontóidh IATTC beart maidir le tuinníní trópaiceacha.

(40) Ag an gcruinniú bliantúil a bhí aige in 2020, dhaingnigh an Coimisiún um an Tuinnín Gorm Deisceartach a Chaomhnú an TAC don tuinnín gorm deisceartach le haghaidh 2021 a glacadh ag an gcruinniú bliantúil in 2016. Ba cheart na bearta sin a chur chun feidhme i ndlí an Aontais.

(41) Ag an gcruinniú bliantúil a bhí aici in 2020, chinn Eagraíocht Iascaigh an Atlantaigh Thoir Theas (SEAFO) na TACanna le haghaidh 2020 le haghaidh na bpríomhspeiceas faoina cúram a chur i bhfeidhm in 2021 go dtí go mbeidh an chéad chruinniú bliantúil eile aici in 2021. Ba cheart na bearta sin a chur chun feidhme i ndlí an Aontais.

(42) Ag an gcruinniú bliantúil a bhí aige in 2020, chuir an Coimisiún Iascaigh don Aigéan Ciúin Iartharach agus don Aigéan Ciúin Láir (WCPFC) síneadh leis na bearta caomhnúcháin agus bainistíochta le haghaidh tuinníní trópaiceacha. Shoiléirigh sé freisin na teorainneacha gabhála is infheidhme maidir le báid spiléireachta de chuid an Aontais atá ag iascaireacht tuinníní mórshúileacha. Ba cheart na bearta sin a chur chun feidhme i ndlí an Aontais.

(43) Ag an 42ú cruinniú bliantúil a bhí aici, in 2020, ghlac Eagraíocht Iascaigh an Atlantaigh Thiar Thuaidh (NAFO) roinnt deiseanna iascaireachta le haghaidh 2021 i gcás stoic áirithe i bhfolimistéir 1 go 4 de limistéar Choinbhinsiún NAFO. Ba cheart na bearta sin a chur chun feidhme i ndlí an Aontais.

(44) Ag an 7ú cruinniú de na páirtithe i gComhaontú Iascaigh an Aigéin Indiaigh Theas (SIOFA), in 2020, coinníodh na TACanna le haghaidh na stoc sin a glacadh in 2019 faoi raon feidhme an chomhaontaithe. Ba cheart na bearta sin a chur chun feidhme i ndlí an Aontais.

(45) A mhéid a bhaineann leis na deiseanna iascaireachta le haghaidh na bportán sneachta timpeall ar limistéar Svalbard, deonaítear faoi Chonradh an 9 Feabhra 1920 a bhaineann le Spitsbergen (Svalbard) (“Conradh Pháras 1920”) rochtain chomhionann agus neamh-idirdhealaitheach ar acmhainní do gach Páirtí sa Chonradh sin, lena n-áirítear i ndáil le hiascaireacht. Leagadh amach tuairim an Aontais maidir leis an rochtain sin, a mhéid a bhaineann le hiascaireacht a dhéanamh ar phortáin sneachta ar an scairbh ilchríochach timpeall ar Svalbard, in dhá note verbale chuig an Iorua dar dáta an 25 Deireadh Fómhair 2016 agus an 24 Feabhra 2017. Chun a áirithiú go dtabharfar saothrú portán sneachta laistigh de limistéar Svalbard i gcomhchuibheas le cibé rialacha bainistithe neamh-idirdhealaitheacha a d'fhéadfadh an Iorua a leagan amach, a bhfuil ceannasacht agus dlínse aici sa limistéar laistigh de theorainneacha an Chonartha sin, is iomchuí an líon soithí dá n-údaraítear an t-iascach sin a dhéanamh a shocrú. Tá cionroinnt na ndeiseanna iascaireachta sin ar na Ballstát teoranta do 2021. Meabhraítear gur ar na Ballstáit bhrataí atá an phríomhfhreagracht, san Aontas, comhlíonadh an dlí is infheidhme a áirithiú.

(46) I gcomhréir leis an Dearbhú chuig Poblacht Bholavarach Veiniséala maidir le deiseanna iascaireachta in uiscí an Aontais a dheonú do shoithí iascaireachta a mbeidh bratach Phoblacht Bholavarach Veiniséala ar foluain acu sa limistéar eacnamaíoch eisiach amach ó chósta Ghuáin na Fraince (9) arna eisiúint ag an Aontas, ní mór na deiseanna iascaireachta le haghaidh sclamhairí a bheidh ar fáil do Veiniséala in uiscí an Aontais a shocrú.

(47) Ós rud é go mbeidh forálacha áirithe le cur i bhfeidhm ar bhonn leanúnach, agus chun éiginnteacht dhlíthiúil a sheachaint le linn na tréimhse idir deireadh 2021 agus dáta theacht i bhfeidhm an Rialacháin lena socraítear na deiseanna iascaireachta le haghaidh 2022, ba cheart na forálacha maidir le toirmisc agus séasúir choiscthe a leagtar amach sa Rialachán seo a bheith fós infheidhme ag tús 2022, go dtí go dtiocfaidh an Rialachán lena socraítear na deiseanna iascaireachta le haghaidh 2022 i bhfeidhm.

(48) Chun coinníollacha aonfhoirmeacha a áirithiú maidir leis an Rialachán seo a chur chun feidhme, ba cheart cumhachtaí cur chun feidhme a thabhairt don Choimisiún a mhéid a bhaineann le Ballstáit aonair a údarú chun cionrannta iarrachta iascaireachta a bhainistiú i gcomhréir le córas cileavat-lae. Ba cheart na cumhachtaí sin a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle (10).

(49) Chun coinníollacha aonfhoirmeacha a áirithiú maidir le cur chun feidhme an Rialacháin seo, ba cheart cumhachtaí cur chun feidhme a thabhairt don Choimisiún a mhéid a bhaineann le laethanta breise ar muir a dheonú le haghaidh scor buan gníomhaíochtaí iascaireachta agus le haghaidh cumhdach feabhsaithe breathnóirí eolaíochta, agus a mhéid a bhaineann le formáidí scarbhileoige a bhunú chun faisnéis a bhailiú agus a tharchur a bhaineann le haistriú laethanta ar muir idir soithí iascaireachta a bhfuil bratach Bhallstáit ar foluain acu. Ba cheart na cumhachtaí sin a fheidhmiú i gcomhréir le Rialachán (AE) Uimh. 182/2011.

(50) Chun cur isteach ar ghníomhaíochtaí iascaireachta a sheachaint agus slí bheatha iascairí an Aontais a áirithiú, ba cheart feidhm a bheith ag an Rialachán seo ón 1 Eanáir 2021, cé is moite de na forálacha a bhaineann le teorainneacha ar iarrachtaí iascaireachta, ar cheart feidhm a bheith acu ón 1 Feabhra 2021, agus forálacha áirithe a bhaineann le réigiúin ar leith, ar cheart dáta sonrach cur i bhfeidhm a bheith ag gabháil leo. Ar chúiseanna práinne, ba cheart go dtiocfadh an Rialachán i bhfeidhm láithreach tar éis a fhoilsithe.

(51) Glacfaidh na heagraíochtaí ábhartha réigiúnacha bainistithe iascaigh (ERBIanna) bearta idirnáisiúnta áirithe lena gcruthófar nó lena srianfar deiseanna iascaireachta le haghaidh an Aontais ag deireadh na bliana agus beidh feidhm ag na bearta sin sula dtiocfaidh an Rialachán seo i bhfeidhm. Ní mór, dá bhrí sin, go mbeadh feidhm chúlghabhálach ag na forálacha lena gcuirtear na bearta sin chun feidhme i ndlí an Aontais. Go háirithe, ós rud é go maireann an séasúr iascaireachta i limistéar Choinbhinsiún CAMLR ón 1 Nollaig go dtí an 30 Samhain agus, ar an gcaoi sin, go leagtar síos deiseanna nó toirmisc áirithe iascaireachta i limistéar Choinbhinsiún CAMLR le haghaidh na tréimhse dar tús an 1 Nollaig 2020, is iomchuí feidhm a bheith ag forálacha ábhartha an Rialacháin seo ón dáta sin. Ní dhéanann an cur i bhfeidhm cúlghabhálach sin dochar do phrionsabal an ionchais dhlisteanaigh ós rud é go bhfuil cosc ar chomhaltaí CCAMLR iascaireacht a dhéanamh i Limistéar Choinbhinsiún CAMLR gan údarú.

(52) Stoic chomhroinnte a bheidh i líon mór stoc feasta de bharr tharraingt siar na Ríochta Aontaithe as an Aontas. Rachaidh an Coimisiún i mbun comhairliúcháin dhéthaobhacha leis an Ríocht Aontaithe, i mbun comhairliúcháin dhéthaobhacha leis an Iorua agus i mbun chomhairliúcháin thríthaobhacha leis an Ríocht Aontaithe agus leis an Iorua ar bhonn an dréachtseasaimh ón Aontas atá le formhuiniú ag an gComhairle. Ós rud é nár tugadh na comhairliúcháin sin i gcrích go fóill, ba cheart don Chomhairle, ar shlí ina dtugtar lánurraim do Choinbhinsiún na Náisiún maidir le Dlí na Farraige (UNCLOS), do chearta agus d'oibleagáidí na stát cósta agus dá gceannasacht agus dá ndlínse, ba cheart di TACanna sealadacha a bhunú a mhéid a bhaineann le hiascaireacht a dhéanamh in uiscí an Aontais agus in uiscí idirnáisiúnta, agus in uiscí a dtugann tríú tíortha rochtain do shoithí an Aontais orthu.

(53) Ba cheart é a bheith d'aidhm ag na TACanna sealadacha a áirithiú go leanfar de ghníomhaíochtaí iascaireachta inbhuanaithe an Aontais go dtí go dtabharfar na comhairliúcháin sin i gcrích agus creat dlíthiúil an Aontais agus oibleagáidí idirnáisiúnta á gcomhlíonadh nó, mura féidir iad a thabhairt i gcrích go rathúil, go dtí go mbunóidh an Chomhairle TACanna aontaobhacha an Aontais in 2021. In imthosca ar bith, níor cheart go gcuirfeadh na deiseanna iascaireachta sealadacha sin bac ar dheiseanna iascaireachta cinntitheacha a shocrú i gcomhréir le comhaontuithe idirnáisiúnta, go háirithe an Comhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile (11), atá i bhfeidhm go sealadach ón 1 Eanáir 2021 (12) agus leis an toradh ar chomhairliúcháin, le creat dlíthiúil an Aontais agus leis an gcomhairle eolaíoch. Mar chur chuige ginearálta, ba cheart dóibh freagairt do 25 % de sciar an Aontais de na deiseanna iascaireachta a socraíodh le haghaidh 2020. Ríomhadh sciar an Aontais de na deiseanna iascaireachta sin i gcomhréir le prionsabal na cobhsaíochta coibhneasta agus “Roghanna na Háige”. Tá an cur chuige sin gan dochar do chur chuige a fhéadfar a ghlacadh maidir leis na comhaontuithe idirnáisiúnta a bheidh ann amach anseo. I gcásanna dar líon an-teoranta, ba cheart céatadán eile a úsáid nuair is ag tús na bliana den chuid is mó a dhéantar iascaireacht ar na stoic sin nó má cheanglaítear leis an gcomhairle eolaíoch laghduithe móra a dhéanamh i ndeiseanna iascaireachta. Chuaigh an tAontas i gcomhairle leis na tríú tíortha ábhartha maidir leis an gcur chuige chun TACanna sealadacha a bhunú.

(54) De réir na comhairle eolaíche, tá bithmhais stoic sceite an doingin mara Eorpaigh sa Mhuir Cheilteach, i Muir nIocht, i Muir Éireann agus i ndeisceart na Mara Thuaidh (ranna 4b, 4c, 7a, agus 7d go 7h ICES) ag meath ó 2009 agus é faoi bhun MSY Btrigger agus ar éigean os cionn Blim faoi láthair. De bharr na mbeart a rinne an tAontas, tá laghdú tagtha ar an mbásmhaireacht iascaireachta agus é faoi bhun luachphointe FMSY faoi láthair. Tá an earcaíocht íseal, áfach, agus í ag athrú gan treocht ó 2008 i leith. Dá bhrí sin, ba cheart leanúint leis na teorainneacha gabhála ar bhonn sealadach agus ar feitheamh na gcomhairliúchán le tríú tíortha, agus a áirithiú ag an am céanna nach rachaidh an spriocbhásmhaireacht iascaireachta le haghaidh an stoic sin os cionn MSY. Ar choinníoll gur stoc comhroinnte le tríú tíortha é an doingean mara Eorpach sa limistéar sin, ba cheart bearta sealadacha a shocrú don chéad ráithe de 2021 le haghaidh an stoic sin, ar feitheamh thoradh na caibidlíochta agus na gcomhairliúchán idirnáisiúnta.

(55) Sa chomhairle uaidh le haghaidh 2021, chuir ICES in iúl go bhfuil na stoic trosc agus faoitíní sa Mhuir Cheilteach faoi bhun Blim. Rinneadh bearta ceartaitheacha sonracha cheana le haghaidh na stoc sin de bhun Rialachán (AE) 2020/123. Ba é cuspóir na mbeart sin cuidiú le téarnamh na stoc lena mbaineann. Tá sé d'aidhm ag na bearta sin feabhas a chur ar an roghnaíocht trí úsáid trealaimh a bhfuil leibhéil níos ísle aige d'fhoghabhálacha trosc a dhéanamh éigeantach sna limistéir ina mbíonn líon suntasach gabhálacha trosc, rud a laghdódh básmhaireacht iascaireachta an stoic sin in iascaigh mheasctha. Is é atá sna bearta le haghaidh faoitíní modhnuithe teicniúla ar shaintréithe trealaimh chun foghabhálacha faoitíní a laghdú. I gcomhréir le hAirteagal 8 de phlean ilbhliantúil Uiscí an Iarthair, i gcás ina léireoidh an chomhairle eolaíoch go bhfuil bithmhais stoic sceite aon cheann de na stoic éisc dá dtagraítear in Airteagal 1(1) den phlean sin faoi bhun Blim, tá bearta ceartaitheacha breise le déanamh chun a áirithiú go ndéanfar leibhéil an stoic éisc a athbhunú go tapa os cionn an leibhéil atá in ann MSY a tháirgeadh. Go háirithe, féadfar a áireamh ar na bearta ceartaitheacha sin iascach dírithe an stoic lena mbaineann a chur ar fionraí agus deiseanna iascaireachta a laghdú go leordhóthanach do na stoic sin nó do na stoic eile in iascaigh ina dtarlaíonn foghabhálacha trosc nó faoitíní.

(56) Tá nasc feidhmiúil idir na bearta chun foghabhálacha gadóideach a laghdú agus TACanna na speiceas a ghabhtar in iascaigh mheasctha mar aon le gadóidigh (e.g. cadóga, méigrim scoilteán, láimhínigh agus gliomach na hIorua), mar, gan na bearta sin a bheith i bhfeidhm, ba cheart leibhéil TAC na spriocspeiceas a laghdú chun a áirithiú go mbeidh stoic gadóideach in ann téarnamh. Tá sé beartaithe, dá bhrí sin, na bearta sin a ghlacadh le haghaidh 2021 freisin, agus measúnú breise ar na bearta sin agus obair arna déanamh ag Ballstáit Uiscí an Iarthuaiscirt á gcur san áireamh.

(57) I gcomhréir le próiseas réigiúnaithe CBI, chuir Ballstáit Uiscí an Iarthuaiscirt moladh comhpháirteach isteach maidir le raon níos leithne beart sonrach chun foghabhálacha trosc agus faoitíní sa Mhuir Cheilteach agus i limistéir chóngaracha a laghdú, bunaithe ar na bearta ceartaitheacha a bhí i bhfeidhm in 2020. Áirítear sa mholadh comhpháirteach sin freisin bearta roghnaíochta a bhfuil sé d'aidhm acu foghabhálacha gadóideach a laghdú i Muir Éireann agus in iarthar na hAlban, bunaithe ar bhearta comhchosúla a bhí i bhfeidhm in 2020.

(58) Measann STECF go bhfuil, ar an iomlán, na bearta atá beartaithe níos roghnaithí ná na bearta teicniúla in Rialachán (AE) 2019/1241 ó Pharlaimint na hEorpa agus ón gComhairle (13), nó, ar a laghad, go bhfuil siad chomh roghnaitheach céanna leo, agus tá an Coimisiún ag féachaint faoi láthair ar na bearta sin a áireamh i ngníomh tarmligthe bunaithe ar an moladh comhpháirteach arna thíolacadh ag na Ballstáit ag a bhfuil leas díreach bainistíochta in Uiscí an Iarthuaiscirt.

(59) Ós rud é go bhfuil na bearta sin níos cuimsithí agus go mbeidh feidhm acu ar bhonn níos cobhsaí, níor cheart feidhm a bheith ag na bearta teicniúla atá nasctha go feidhmiúil leo ach amháin in éagmais ghnímh tharmligthe arna ghlacadh i gcomhréir le hAirteagal 15(2) de Rialachán (AE) 2019/1241 agus lena leasaítear Iarscríbhinn VI den Rialachán sin trí bhearta teicniúla comhfhreagracha a thabhairt isteach d'Uiscí an Iarthuaiscirt.

(60) Ba cheart deiseanna iascaireachta a úsáid i gcomhlíonadh iomlán dhlí an Aontais,

TAR ÉIS AN RIALACHÁN SEO A GHLACADH:

TEIDEAL I

FORÁLACHA GINEARÁLTA

Airteagal 1 Ábhar 1. Leis an Rialachán seo, socraítear na deiseanna iascaireachta a bheidh ar fáil in uiscí an Aontais agus do shoithí iascaireachta de chuid an Aontais in uiscí áirithe nach uiscí an Aontais iad, le haghaidh stoic éisc áirithe agus grúpaí stoc éisc. 2. Áirítear leis na deiseanna iascaireachta dá dtagraítear i mír 1: (a) na teorainneacha gabhála le haghaidh na bliana 2021 agus, i gcás ina sonraítear amhlaidh sa Rialachán seo, le haghaidh na bliana 2022; (b) na teorainneacha iarrachta iascaireachta le haghaidh na bliana 2021, cé is moite de na teorainneacha iarrachta iascaireachta a leagtar amach in Iarscríbhinn II, a mbeidh feidhm acu ón 1 Feabhra 2021 go dtí an 31 Eanáir 2022; (c) na deiseanna iascaireachta le haghaidh na tréimhse ón 1 Nollaig 2020 go dtí an 30 Samhain 2021 le haghaidh stoic áirithe i Limistéar Choinbhinsiún CCAMLR.

Airteagal 2 Raon Feidhme 1. Tá feidhm ag an Rialachán seo maidir leis na soithí seo a leanas: (a) soithí iascaireachta de chuid an Aontais; (b) soithí tríú tír in uiscí an Aontais. 2. Tá feidhm ag an Rialachán seo freisin maidir leis an méid seo a leanas: (a) an iascach áineasa, i gcás ina dtagraítear go sainráite don iascach sin sna forálacha ábhartha den Rialachán seo; agus (b) iascach tráchtála ón gcladach.

Airteagal 3 Sainmhínithe Chun críocha an Rialacháin seo, tá feidhm ag na sainmhínithe dá dtagraítear in Airteagal 4 de Rialachán (AE) Uimh. 1380/2013. Ina theannta sin, tá feidhm ag na sainmhínithe seo a leanas: (a) ciallaíonn “soitheach tríú tír” soitheach iascaireachta a bhfuil bratach tríú tír ar foluain aici, agus atá cláraithe i dtríú tír; (b) ciallaíonn “iascach áineasa” gníomhaíochtaí iascaireachta neamhthráchtála, lena saothraítear acmhainní bitheolaíocha na mara, amhail áineas, turasóireacht nó spórt; (c) ciallaíonn “uiscí idirnáisiúnta” uiscí atá lasmuigh de cheannasacht nó de dhlínse aon Stáit; (d) ciallaíonn “gabháil iomlán incheadaithe” (TAC): (i) in iascaigh atá faoi réir na díolúine ón oibleagáid gabhálacha a thabhairt i dtír dá dtagraítear in Airteagal 15(4) go (7) de Rialachán (AE) Uimh. 1380/2013, an chainníocht éisc a fhéadfar a thabhairt i dtír as gach stoc gach bliain; (ii) i ngach iascach eile, an chainníocht éisc a fhéadfar a ghabháil as gach stoc gach bliain; (e) ciallaíonn “cuóta” an cion de TAC a chionroinntear ar an Aontas, ar Bhallstát nó ar thríú tír; (f) ciallaíonn “measúnú anailíseach” meastóireacht chainníochtúil ar threochtaí i stoc ar leith, bunaithe ar shonraí maidir le bitheolaíocht agus saothrú an stoic sin, ar léirigh athbhreithniú eolaíoch na sonraí sin a bheith de cháilíocht leordhóthanach chun comhairle eolaíoch a sholáthar i ndáil le roghanna maidir le gabhálacha amach anseo; (g) ciallaíonn “mogallmhéid” mogallmhéid líonta iascaireachta mar a shainítear i bpointe (34) d'Airteagal 6 de Rialachán (AE) 2019/1241; (h) ciallaíonn “clár cabhlaigh iascaireachta an Aontais” an clár arna bhunú ag an gCoimisiún i gcomhréir le hAirteagal 24(3) de Rialachán (AE) Uimh. 1380/2013; (i) ciallaíonn “logleabhar iascaireachta” an logleabhar dá dtagraítear in Airteagal 14 de Rialachán (CE) Uimh. 1224/2009; (j) ciallaíonn “baoi gléasta” baoi atá marcáilte go soiléir le huimhir thagartha uathúil lenar féidir a úinéir a shainaithint agus atá feistithe le córas rianaithe satailíte chun faireachán a dhéanamh ar a shuíomh; (k) ciallaíonn “baoi oibríochtúil” aon bhaoi gléasta, a rinneadh a ghníomhachtú, a chasadh air agus a imlonnú roimhe ar muir ar shruthfheiste um chomhbhailiú éisc (FAD) nó ar loga le sruth, a tharchuireann suíomhanna agus aon fhaisnéis eile atá ar fáil amhail meastacháin sondálaí fuaime.

Airteagal 4 Limistéir iascaireachta Chun críocha an Rialacháin seo, beidh feidhm ag na sainmhínithe limistéir seo a leanas: (a) is éard is limistéir ICES (an Chomhairle Idirnáisiúnta um Thaiscéalaíocht na Mara) ann na limistéir gheografacha a shonraítear in Iarscríbhinn III a ghabhann le Rialachán (CE) Uimh. 218/2009 ó Pharlaimint na hEorpa agus ón gComhairle (14); (b) ciallaíonn “Skagerrak” an limistéar geografach a theorannaítear thiar le líne a théann ó theach solais Hanstholm go dtí teach solais Lindesnes agus ó dheas le líne a théann ó theach solais Skagen go dtí teach solais Tistlarna agus ón bpointe sin go dtí an pointe is gaire ar chósta na Sualainne; (c) ciallaíonn “Kattegat” an limistéar geografach a theorannaítear ó thuaidh le líne a théann ó theach solais Skagen go dtí teach solais Tistlarna agus ón bpointe sin go dtí an pointe is gaire ar chósta na Sualainne agus ó dheas le líne a théann ó Hasenøre go dtí Gnibens Spids, ó Korshage go dtí Spodsbjerg, agus ó Gilbjerg Hoved go dtí Kullen; (d) ciallaíonn “aonad feidhmiúil 16 d'fholimistéar 7 ICES” an limistéar geografach a theorannaítear le rumlínte a cheanglaíonn go seicheamhach na suíomhanna seo a leanas: — 53° 30′ T 15° 00′ I, — 53° 30′ T 11° 00′ I, — 51° 30′ T 11° 00′ I, — 51° 30′ T 13° 00′ I, — 51° 00′ T 13° 00′ I, — 51° 00′ T 15° 00′ I; (e) ciallaíonn “aonad feidhmiúil 25 de roinn 8c ICES” an limistéar geografach a theorannaítear le rumlínte a cheanglaíonn go seicheamhach na suíomhanna seo a leanas: — 43° 00′ T 9° 00′ I, — 43° 00′ T 10° 00′ I, — 43° 30′ T 10° 00′ I, — 43° 30′ T 9° 00′ I, — 44° 00′ T 9° 00′ I, — 44° 00′ T 8° 00′ I, — 43° 30′ T 8° 00′ I; (f) ciallaíonn “aonad feidhmiúil 26 de roinn 9a ICES” an limistéar geografach a theorannaítear le rumlínte a cheanglaíonn go seicheamhach na suíomhanna seo a leanas: — 43° 00′ T 8° 00′ I, — 43° 00′ T 10° 00′ I, — 42° 00′ T 10° 00′ I, — 42° 00′ T 8° 00′ I; (g) ciallaíonn “aonad feidhmiúil 27 de roinn 9a ICES” an limistéar geografach a theorannaítear le rumlínte a cheanglaíonn go seicheamhach na suíomhanna seo a leanas: — 42° 00′ T 8° 00′ I, — 42° 00′ T 10° 00′ I, — 38° 30′ T 10° 00′ I, — 38° 30′ T 9° 00′ I, — 40° 00′ T 9° 00′ I, — 40° 00′ T 8° 00′ I; (h) ciallaíonn “aonad feidhmiúil 30 de roinn 9a ICES” an limistéar geografach faoi dhlínse na Spáinne i Murascaill Cádiz agus sna huiscí máguaird in 9a; (i) ciallaíonn “aonad feidhmiúil 31 de roinn 8c ICES” an limistéar geografach a theorannaítear le rumlínte a cheanglaíonn go seicheamhach na suíomhanna seo a leanas: — 43° 30′ T 6° 00′ I, — 44° 00′ T 6° 00′ I, — 44° 00′ T 2° 00′ I, — 43° 30′ T 2° 00′ I; (j) ciallaíonn “Murascaill Cádiz” an limistéar geografach de roinn 9a ICES lastoir de dhomhanfhad 7°23′48″ I; (k) is é “Limistéar Choinbhinsiún CCAMLR (an Coimisiún um Chaomhnú Beo-Acmhainní Muirí Antartacha)” an limistéar geografach a shainítear i bpointe (a) d'Airteagal 2 de Rialachán (CE) Uimh. 601/2004 ón gComhairle (15); (l) is iad limistéir CECAF (an Coiste Iascaigh um an Atlantach Thoir Láir) na limistéir gheografacha a shonraítear in Iarscríbhinn II a ghabhann le Rialachán (CE) Uimh. 216/2009 ó Pharlaimint na hEorpa agus ón gComhairle (16); (m) is é “Limistéar Choinbhinsiún IATTC (an Coimisiún Idir-Mheiriceánach um Thuinníní Teochreasacha)” an limistéar geografach a shainítear sa Choinbhinsiún chun an Coimisiún Idir-Mheiriceánach um Thuinníní Teochreasacha arna bhunú le Coinbhinsiún 1949 idir Stáit Aontaithe Mheiriceá agus Poblacht Chósta Ríce a Neartú (17); (n) is é “Limistéar Choinbhinsiún ICCAT (an Coimisiún Idirnáisiúnta um Chaomhnú Thuinníní an Atlantaigh)” an limistéar geografach a shainítear sa Choinbhinsiún Idirnáisiúnta um Chaomhnú Thuinníní an Atlantaigh (18); (o) is é “Limistéar Inniúlachta IOTC (an Coimisiún um Thuinníní an Aigéin Indiaigh)” an limistéar geografach a shainítear sa Chomhaontú maidir le Bunú Choimisiún Tuinníní an Aigéin Indiaigh (19); (p) is iad limistéir NAFO (Eagraíocht Iascaigh an Atlantaigh Thiar Thuaidh) na limistéir gheografacha a shonraítear in Iarscríbhinn III a ghabhann le Rialachán (CE) Uimh. 217/2009 ó Pharlaimint na hEorpa agus ón gComhairle (20); (q) is é “Limistéar Choinbhinsiún SEAFO (Eagraíocht Iascaigh an Atlantaigh Thoir Theas)” an limistéar geografach a shainítear sa Choinbhinsiún um chaomhnú agus um bainistiú acmhainní iascaigh an Atlantaigh Thoir Theas (21); (r) is é “Limistéar Chomhaontú SIOFA (Comhaontú Iascaigh an Aigéin Indiaigh Theas)” an limistéar geografach a shainítear i gComhaontú Iascaigh an Aigéin Indiaigh Theas (22); (s) is é “Limistéar Choinbhinsiún SPRFMO (an Eagraíocht Réigiúnach um Bainistíocht Iascaigh san Aigéan Ciúin Theas)” an limistéar geografach a shainítear sa Choinbhinsiún um chaomhnú agus bainistiú acmhainní iascaigh na mórmhara san Aigéan Ciúin Theas (23); (t) is é “Limistéar Choinbhinsiún WCPFC (An Coimisiún Iascaigh don Aigéan Ciúin Iartharach agus don Aigéan Ciúin Láir )” an limistéar geografach a shainítear sa Choinbhinsiún maidir le Stoic Éisc Mhórimirceacha san Aigéan Ciúin Iartharach agus san Aigéan Ciúin Láir a Chaomhnú agus a Bhainistiú (24); (u) is í “mórmhuir Mhuir Bheiring” limistéar geografach mhórmhuir Mhuir Bheiring thar 200 muirmhíle ó na bonnlínte óna dtomhaistear leithead fharraigí theorann Stáit chósta Mhuir Bheiring; (v) is é an “limistéar forluí idir IATTC agus WCPFC” an limistéar geografach a shainítear leis na teorainneacha seo a leanas: — domhanfhad 150° I, — domhanfhad 130° I, — domhanleithead 4° D, — domhanleithead 50° D.

TEIDEAL II

NA DEISEANNA IASCAIREACHTA LE hAGHAIDH SOITHÍ IASCAIREACHTA DE CHUID AN AONTAIS

Caibidil I

Forálacha ginearálta

Airteagal 5 TACanna agus cionrannta 1. Leagtar amach in Iarscríbhinn I na TACanna le haghaidh shoithí iascaireachta de chuid an Aontais in uiscí an Aontais nó in uiscí áirithe nach den Aontas iad agus cionroinnt na TACanna sin i measc na mBallstát, agus na coinníollacha atá nasctha go feidhmiúil leis sin i gcás inarb iomchuí. 2. Féadfar soithí iascaireachta de chuid an Aontais a údarú chun iascaireacht a dhéanamh, laistigh de na TACanna a leagtar amach in Iarscríbhinn I a ghabhann leis an Rialachán seo, in uiscí a thig faoi dhlínse iascaigh Oileáin Fharó, na Graonlainne, na hIorua, agus sa limistéar iascaireachta mórthimpeall Jan Mayen, faoi réir na gcoinníollacha a leagtar amach in Airteagal 22 den Rialachán seo, agus i gCuid A d'Iarscríbhinn V a ghabhann leis, agus i Rialachán (AE) 2017/2403 ó Pharlaimint na hEorpa agus ón gComhairle (25) agus ina fhorálacha cur chun feidhme. 3. Féadfar soithí iascaireachta de chuid an Aontais a údarú iascaireacht a dhéanamh, laistigh de na TACanna a leagtar amach in Iarscríbhinn I a ghabhann leis an Rialachán seo, in uiscí a thig faoi dhlínse iascaigh na Ríochta Aontaithe, faoi réir na gcoinníollacha a leagtar amach in Airteagal 22 den Rialachán seo agus i Rialachán (AE) 2017/2403 agus ina fhorálacha cur chun feidhme.

Airteagal 6 TACanna a bheidh le cinneadh ag na Ballstáit 1. Cinnfidh an Ballstát lena mbaineann na TACanna i gcás stoic éisc áirithe. Sainaithnítear na stoic sin in Iarscríbhinn I. 2. Maidir leis na TACanna a bheidh le cinneadh ag na Ballstáit: (a) beidh siad comhchuí le prionsabail agus rialacha CBI, go háirithe prionsabal shaothrú inbhuanaithe an stoic; agus (b) beidh de thoradh orthu: (i) má bhíonn measúnú anailíseach ar fáil, beidh saothrú an stoic comhchuí leis an uastáirgeacht inbhuanaithe, agus an dóchúlacht is airde is féidir ann gurb amhlaidh a bheidh, nó (ii) mura mbeidh measúnú anailíseach ar fáil nó má bhíonn sé neamhiomlán, beidh saothrú an stoic comhchuí leis an gcur chuige réamhchúraim i leith bainistiú iascach. 3. Faoin 15 Márta 2021, cuirfidh gach Ballstát lena mbaineann an fhaisnéis seo a leanas faoi bhráid an Choimisiúin: (a) na TACanna arna nglacadh; (b) na sonraí arna mbailiú agus arna measúnú ag an mBallstát lena mbaineann ar a bhfuil na TACanna arna nglacadh bunaithe; (c) sonraí maidir leis an gcaoi a gcomhlíonann na TACanna a glacadh mír 2.

Airteagal 7 TACanna sealadacha a chur i bhfeidhm 1. I gcás ina ndéanfar tagairt don mhír seo i dtábla deiseanna iascaireachta in Iarscríbhinn IA nó in Iarscríbhinn IB, is deiseanna iascaireachta sealadacha a bheidh sna deiseanna sa tábla sin agus beidh feidhm acu ón 1 Eanáir go dtí an 31 Márta 2021. Beidh na deiseanna iascaireachta sealadacha sin gan dochar do shocrú dheiseanna cinntitheacha iascaireachta le haghaidh 2021 i gcomhréir le torthaí na gcaibidlíochtaí nó na gcomhairliúchán idirnáisiúnta, leis an gcomhairle eolaíoch, leis na forálacha is infheidhme de Rialachán (AE) Uimh. 1380/2013 agus le pleananna ilbhliantúla ábhartha. 2. Féadfaidh soithí an Aontais stoic éisc i gcomhréir leis na deiseanna iascaireachta sealadacha dá dtagraítear i mír 1 a iascach in uiscí an Aontais agus in uiscí idirnáisiúnta agus in uiscí tríú tíortha a bhfuil rochtain tugtha acu ar a n-uiscí le haghaidh soithí de chuid an Aontais.

Airteagal 8 Coinníollacha maidir le gabhálacha agus foghabhálacha a thabhairt i dtír 1. Gabhálacha nach mbeidh faoi réir na hoibleagáide gabhálacha a thabhairt i dtír a bhunaítear faoi Airteagal 15 de Rialachán (AE) Uimh. 1380/2013, ní choinneofar ar bord iad ná ní thabharfar i dtír iad ach amháin: (a) má ghabh soithí iad a mbeidh bratach Bhallstáit ar foluain orthu, a mbeidh cuóta acu agus nach mbeidh an cuóta sin ídithe; nó (b) más cion de chuóta an Aontais iad nár cionroinneadh de réir cuóta ar na Ballstáit, agus nár ídíodh cuóta sin an Aontais. 2. Sainaithnítear in Iarscríbhinn I a ghabhann leis an Rialachán seo stoic na speiceas nach spriocspeicis iad laistigh de theorainneacha bitheolaíocha sábháilte dá dtagraítear in Airteagal 15(8) de Rialachán (AE) Uimh. 1380/2013 chun críocha an mhaolaithe ón oibleagáid gabhálacha a chomhaireamh in aghaidh na gcuótaí ábhartha dá bhforáiltear san Airteagal sin.

Airteagal 9 Sásra um malartuithe cuótaí le haghaidh TACanna le haghaidh foghabhálacha dosheachanta a mhéid a bhaineann leis an oibleagáid gabhálacha a thabhairt i dtír 1. Chun tabhairt isteach na hoibleagáide gabhálacha a thabhairt i dtír a chur san áireamh agus chun cuótaí le haghaidh foghabhálacha áirithe a chur ar fáil do Bhallstáit nach bhfuil cuóta acu, beidh feidhm ag an sásra um malartuithe cuótaí mar a leagtar amach i míreanna 2 go 5 maidir leis na TACanna a shainaithnítear in Iarscríbhinn IA. 2. Cuirfear 6 % de gach cuóta ó na TACanna sealadacha le haghaidh troisc sa Mhuir Cheilteach, troisc in Iarthar na hAlban, faoitíní i Muir Éireann agus leathóga ballacha i ranna 7h, 7j agus 7k ICES, agus 3 % de gach cuóta ón TAC sealadach le haghaidh fhaoitíní Iarthar na hAlban, arna chionroinnt ar gach Ballstát, ar fáil do linn le haghaidh malartuithe cuótaí, a bheidh oscailte ón 1 Eanáir 2021. Beidh rochtain eisiach ag na Ballstáit gan chuóta ar an linn cuótaí go dtí an 31 Márta 2021. 3. Ní fhéadfar na cainníochtaí arna dtarraingt ón linn a mhalartú nó a aistriú chuig an mbliain dár gcionn. Tabharfar aon chainníochtaí nár úsáideadh ar ais, tar éis an 31 Márta 2021, do na Ballstáit sin a rannchuidigh leis an linn i dtosach. 4. Maidir leis na cuótaí a thabharfar ar ais, is fearr iad a thógáil ó liosta TACanna arna sainaithint ag gach Ballstát a rannchuidíonn leis an linn mar a liostaítear iad san Aguisín a ghabhann le hIarscríbhinn IA. 5. Beidh luach tráchtála coibhéiseach ag na cuótaí dá dtagraítear i mír 4, rud a thomhaisfear trí úsáid a bhaint as ráta malairte margaidh nó rátaí malairte eile atá inghlactha go frithpháirteach. In éagmais malairt roghanna, úsáidfear an luach eacnamaíoch coibhéiseach i gcomhréir leis na meánphraghsanna san Aontas an bhliain roimhe sin, arna soláthar ag Faireachlann an Mhargaidh Eorpaigh um Iascach agus um Tháirgí Dobharshaothraithe. 6. I gcásanna nach gceadaítear leis an sásra um malartuithe cuótaí a leagtar amach i míreanna 2–5 thuas do na Ballstáit a bhfoghabhálacha dosheachanta a chumhdach go feadh méid comhchosúil, déanfaidh na Ballstáit iarracht teacht ar chomhaontú maidir le malartuithe cuótaí de bhun Airteagal 16(8) de Rialachán (AE) Uimh. 1380/2013, agus é á áirithiú acu go mbeidh luach tráchtála coibhéiseach ag na cuótaí a mhalartaítear.

Airteagal 10 Teorainneacha ar iarrachtaí iascaireachta i roinn 7e ICES 1. Maidir leis na tréimhsí dá dtagraítear i bpointe (b) d'Airteagal 1(2), leagtar amach in Iarscríbhinn II gnéithe teicniúla na gceart agus na n-oibleagáidí a bhaineann le hIarscríbhinn II le haghaidh stoc na sól a bhainistiú i roinn 7e ICES. 2. Féadfaidh an Coimisiún, trí bhíthin gníomhartha cur chun feidhme, líon breise laethanta ar muir a cionroinneadh ar Bhallstát iarrthach, de bhreis ar na laethanta dá dtagraítear i bpointe 5 d'Iarscríbhinn II, a bhféadfaidh soitheach a bheith údaraithe ag a Ballstát brataí a bheith laistigh de roinn 7e ICES agus trealamh rialáilte á iompar ar bord aici, ar bhonn iarraidh den sórt sin ón mBallstát sin, i gcomhréir le pointe 7.4 den Iarscríbhinn sin. Is i gcomhréir leis an nós imeachta scrúdúcháin dá dtagraítear in Airteagal 58(2) a ghlacfar na gníomhartha cur chun feidhme sin. 3. Féadfaidh an Coimisiún, trí bhíthin gníomhartha cur chun feidhme, 3 lá ar a mhéad idir an 1 Feabhra 2021 agus an 31 Eanáir 2022 de bhreis ar na laethanta dá dtagraítear i bpointe 5 d'Iarscríbhinn II a cionroinneadh ar Bhallstát iarrthach, ar a bhféadfaidh soitheach a bheith laistigh de roinn 7e ICES ar bhonn clár feabhsaithe maidir le clúdach breathnóra eolaíoch dá dtagraítear i bpointe 8.1 den Iarscríbhinn sin. Déanfar an chionroinnt sin ar bhonn na tuairisce a chuir an Ballstát sin isteach i gcomhréir le pointe 8.3 d'Iarscríbhinn II agus tar éis dul i gcomhairle le STECF. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 58(2).

Airteagal 11 Bearta maidir le hiascaigh doingean mara Eorpach 1. Toirmiscfear ar shoithí iascaireachta de chuid an Aontais, agus ar aon iascaigh thráchtála ón gcladach, doingin mhara Eorpacha a iascach i ranna 4b agus 4c ICES, agus i bhfolimistéar 7 ICES. Toirmiscfear na doingin mhara Eorpacha a ghabhfar sa limistéar sin a choinneáil, a thrasloingsiú, a athlonnú nó a thabhairt i dtír. 2. De mhaolú ar mhír 1, in Eanáir 2021, féadfaidh soithí iascaireachta de chuid an Aontais i ranna 4b, 4c, 7d, 7e, 7f agus 7h ICES doingin mhara Eorpacha a iascach, agus doingin mhara Eorpacha a ghabhfar sa limistéar sin leis an trealamh seo a leanas agus laistigh de na teorainneacha seo a leanas, a choinneáil ar bord, a thrasloingsiú, a athlonnú nó a thabhairt i dtír: (a) ag úsáid tráil ghrinnill (26), le haghaidh foghabhálacha dosheachanta nach mó ná 520 cileagram in aghaidh 2 mhí agus 5 % de mheáchan ghabhálacha iomlána na n-orgánach muirí ar bord arna ngabháil ag an soitheach sin in aghaidh an turais iascaireachta; (b) ag úsáid saighní (27), le haghaidh foghabhálacha dosheachanta nach mó ná 520 cileagram in aghaidh 2 mhí agus 5 % de mheáchan ghabhálacha iomlána na n-orgánach muirí ar bord arna ngabháil ag an soitheach sin in aghaidh an turais iascaireachta; (c) ag úsáid duán agus doruithe (28), nach mó ná 1,43 tona an soitheach; (d) ag úsáid líonta geolbhaigh seasta (29), le haghaidh foghabhálacha dosheachanta nach mó ná 0,35 tona an soitheach. Beidh feidhm ag na maoluithe a leagtar amach sa chéad fhomhír maidir le soithí iascaireachta de chuid an Aontais a thaifead gabhálacha taifeadta doingean mara Eorpach i gcaitheamh na tréimhse ón 1 Iúil 2015 go dtí an 30 Meán Fómhair 2016: i bpointe (c) le gabhálacha taifeadta ag úsáid duán agus doruithe, agus i bpointe (d) le gabhálacha taifeadta ag úsáid líonta geolbhaigh seasta. I gcás ina ndéanfar soitheach eile a chur in ionad soithigh iascaireachta de chuid an Aontais, féadfaidh na Ballstáit a cheadú go mbeidh feidhm ag an maolú maidir le soitheach iascaireachta eile ar choinníoll nach dtiocfaidh méadú ar an líon soithí iascaireachta de chuid an Aontais atá faoi réir an mhaolaithe agus nach dtiocfaidh méadú ar a n-acmhainneacht fhoriomlán iascaireachta. 3. Ní bheidh na teorainneacha gabhála a leagtar amach i mír 2 inaistrithe idir soithí ná, i gcás ina mbeidh feidhm ag teorainn mhíosúil, ó mhí amháin go dtí mí eile. I gcás soithí iascaireachta de chuid an Aontais a bhaineann úsáid as níos mó ná trealamh amháin in aon mhí féilire amháin, beidh feidhm ag an teorainn ghabhála is ísle a leagtar amach i mír 2 le haghaidh aon trealamh. Tuairisceoidh na Ballstáit don Choimisiún maidir le gach gabháil den doingean mara Eorpach de réir cineál trealaimh tráth nach déanaí ná 15 lá tar éis dheireadh gach míosa. 4. Áiritheoidh an Fhrainc agus an Spáinn nach rachaidh básmhaireacht an stoic doingean mara Eorpach i ranna 8a agus 8b ICES óna n-iascach tráchtála agus áineasa os cionn luachphointe FMSY a bhfuil 3 108 dtona de ghabhálacha iomlána mar thoradh air, mar a cheanglaítear le hAirteagal 4(3) de Rialachán (AE) 2019/472. 5. I gcás iascaigh áineasa, lena n-áirítear ón gcladach, i ranna 4b, 4c, 6a, 7a go dtí 7k ICES: (a) ón 1 Eanáir go dtí an 28 Feabhra, ní cheadófar ach iascaireacht gabh agus scaoil le slat nó le dorú láimhe ar an doingean mara Eorpach. Le linn na tréimhse sin, toirmiscfear na doingin mhara Eorpacha a ghabhfar sa limistéar sin a choinneáil, a athlonnú, a thrasloingsiú, nó a thabhairt i dtír; (b) ón 1 go dtí an 31 Márta, ní fhéadfar níos mó ná dhá eiseamal den doingean mara Eorpach a ghabháil agus a choinneáil in aghaidh an iascaire in aghaidh an lae; is é 42 cm an t-íosmhéid do dhoingean mara Eorpach a choinneofar. Ní bheidh feidhm ag pointe (b) den chéad fhomhír maidir le líonta seasmhacha, nach féidir a úsáid chun doingean mara Eorpach a ghabháil nó a choinneáil le linn na tréimhse dá dtagraítear sa phointe sin. 6. In iascaigh áineasa, lena n-áirítear ón gcladach, i ranna 8a agus 8b ICES, féadfar uasmhéid de dhá eiseamal den doingean mara Eorpach a ghabháil agus a choinneáil in aghaidh an iascaire in aghaidh an lae. Ní bheidh feidhm ag an mír seo maidir le líonta seasmhacha nach féidir a úsáid chun doingin mhara Eorpacha a ghabháil nó a choinneáil. 7. Beidh míreanna 5 agus 6 gan dochar do bhearta náisiúnta níos déine maidir le hiascaigh áineasa.

Airteagal 12 Bearta maidir le hiascaigh eascann Eorpach in uiscí an Aontais i limistéar ICES Toirmeascfar aon iascach spriocdhírithe, teagmhasach nó áineasa ar eascanna Eorpacha in uiscí an Aontais i limistéar ICES agus in uiscí goirte amhail inbhir, murlaigh cois cósta agus uiscí trasdultacha ar feadh tréimhse 3 mhí as a chéile, a bheidh le cinneadh ag gach Ballstát, idir an 1 Lúnasa 2021 agus an 28 Feabhra 2022. Cuirfidh na Ballstáit an tréimhse a chinnfear in iúl don Choimisiún tráth nach déanaí ná an 1 Meitheamh 2021.

Airteagal 13 Forálacha speisialta maidir le cionroinnt na ndeiseanna iascaireachta 1. Beidh cionroinnt na ndeiseanna iascaireachta i measc na mBallstát mar a leagtar amach iad sa Rialachán seo gan dochar do na nithe seo a leanas: (a) malartuithe arna ndéanamh de bhun Airteagal 16(8) de Rialachán (AE) Uimh. 1380/2013; (b) asbhaintí agus ath-chionrannta arna ndéanamh de bhun Airteagal 37 de Rialachán (CE) Uimh. 1224/2009; (c) ath-chionrannta arna ndéanamh de bhun Airteagail 12 agus 47 de Rialachán (AE) 2017/2403 ón gComhairle; (d) gabhálacha breise arna gceadú faoi Airteagal 3 de Rialachán (CE) Uimh. 847/96 agus Airteagal 15(9) de Rialachán (AE) Uimh. 1380/2013; (e) cainníochtaí arna gcoinneáil siar i gcomhréir le hAirteagal 4 de Rialachán (CE) Uimh. 847/96 agus Airteagal 15(9) de Rialachán (AE) Uimh. 1380/2013; (f) asbhaintí arna ndéanamh de bhun Airteagail 105, 106 agus 107 de Rialachán (CE) Uimh. 1224/2009; (g) aistrithe agus malartuithe cuóta de bhun Airteagal 23 den Rialachán seo. 2. Déantar na stoic atá faoi réir TACanna réamhchúraim nó anailíseacha a shainaithint in Iarscríbhinn I a ghabhann leis an Rialachán seo chun críoch bhainistiú bliantúil na TACanna agus na gcuótaí dá bhforáiltear i Rialachán (CE) Uimh. 847/96. 3. Seachas i gcás ina sonraítear a mhalairt in Iarscríbhinn I a ghabhann leis an Rialachán seo, beidh feidhm ag Airteagal 3 de Rialachán (CE) Uimh. 847/96 maidir le stoic atá faoi réir TAC réamhchúraim, agus beidh feidhm ag Airteagal 3(2) agus (3) agus ag Airteagal 4 den Rialachán sin maidir le stoic atá faoi réir TAC anailíseach. 4. Ní bheidh feidhm ag Airteagail 3 agus 4 de Rialachán (CE) Uimh. 847/96 i gcás ina n-úsáidfidh Ballstát an tsolúbthacht bhliantúil sin dá bhforáiltear in Airteagal 15(9) de Rialachán (AE) Uimh. 1380/2013.

Airteagal 14 Séasúir coiscthe iascaireachta le haghaidh corra gainimh Toirmeascfar iascaireacht tráchtála a dhéanamh ar chorra gainimh le trál grinnill, saighní nó trealamh tarraingthe comhchosúla ag a bhfuil mogallmhéid is lú ná 16 mm i ranna 2a agus 3a ICES agus i bhfolimistéar 4 ICES ón 1 Eanáir go dtí an 31 Márta 2021.

Airteagal 15 Bearta teicniúla don trosc agus don fhaoitín sa Mhuir Cheilteach 1. Beidh feidhm ag na bearta seo a leanas maidir le soithí de chuid an Aontais a bhíonn ag iascaireacht le tráil ghrinnill agus le saighní i ranna 7f agus 7g ICES, an chuid de roinn 7h ICES lastuaidh de dhomhanleithead 49° 30′ T agus an chuid de roinn ICES 7j lastuaidh de dhomhanleithead 49° 30′ T agus lastuaidh agus lastoir de dhomhanfhad 11° I: (a) Soithí de chuid an Aontais a bhíonn ag iascaireacht le tráil ghrinnill nó le saighní, úsáidfidh siad trealamh ar a bhfuil ceann de na mogallmhéideanna seo a leanas: (i) soc-fhoirceann 110 mm le painéal de mhogall cearnógach 120 mm (ii) soc-fhoirceann 100 mm T90; (iii) soc-fhoirceann 120 mm (iv) soc-fhoirceann 100 mm le painéal de mhogall cearnógach 160 mm; (b) de bhreis ar na bearta dá dtagraítear i bpointe (a), maidir le soithí de chuid an Aontais a bhíonn ag iascaireacht le tráil ghrinnill, ar cadóga iad ar a laghad 20 % dá ngabhálacha, arna dtomhas roimh aon aischur, úsáidfidh siad: (i) trealamh iascaireachta a tógadh ionas go bhfuil spás íosta aon mhéadair amháin idir an líne iascaireachta agus an trealamh talún; nó (ii) aon mhodh atá cruthaithe a bheith ar a laghad chomh roghnaitheach céanna chun troisc a sheachaint, de réir mheasúnú ICES nó STECF, agus arna fhormheas ag an gCoimisiún. 2. Féadfaidh Ballstáit soithí a dhéanann iascaireacht le tráil ghrinnill, ar troisc iad níos lú ná 1,5 % dá ngabhálacha, arna dtomhas roimh aon aischur, a dhíolmhú ó chur i bhfeidhm phointe (b) de mhír 1, ar choinníoll go bhfuil na soithí sin faoi réir méadú forchéimnitheach ar chumhdach breathnóirí ar muir ar suas le 20 % ar a laghad dá dturais iascaireachta go léir amhail ón 1 Iúil 2021. 3. Toirmiscfear ar shoithí de chuid an Aontais a dhéanann iascaireacht le tráil ghrinnill agus le saighní i ranna 7f go 7k ICES agus sa limistéar laistiar de dhomhanfhad 5° I i roinn 7e ICES mura n-úsáideann siad mogallmhéid íosta soc-fhoircinn 100 mm ar a laghad. Ar a shon sin, ní bheidh feidhm ag an gceanglas sin maidir leis an mogallmhéid íosta soc-fhoircinn sin i gcás soithí nach mó ná 1,5 % a bhfoghabhálacha trosc, de réir mheasúnú STECF, nuair a bheidh siad ag déanamh iascaireacht sna limistéir dá dtagraítear i mír 1. 4. Beidh feidhm ag bearta dá dtagraítear i mír 3 maidir le soithí de chuid an Aontais a bhíonn ag iascaireacht le tráil ghrinnill agus le saighní i ranna 7b agus 7c ICES ón 1 Meitheamh 2021. Féadfaidh soithí de chuid an Aontais a dhéanann iascaireacht sna limistéir sin trealamh iascaireachta eile a úsáid freisin, agus is é an toradh air, de réir mheasúnú STECF, go bhfuil na saintréithe roghnaíochta céanna nó níos fearr aige in iascaigh ghrinnill mheasctha is atá ag mogallmhéid íosta soc-fhoircinn 100 mm ar a laghad, agus é formheasta ag an gCoimisiún. 5. De mhaolú ar mhír 1, i ranna 7f agus 7g ICES, an chuid de roinn 7h ICES lastuaidh de dhomhanleithead 49 ° 30′ T agus an chuid de roinn 7j ICES lastuaidh de dhomhanleithead 49 ° 30′ T agus lastoir de dhomhanfhad 11° I: (a) soithí a oibríonn le tráil ghrinnill nó saighní, ar gliomach na hIorua iad níos mó ná 30 % dá ngabhálacha, úsáidfidh siad ceann amháin de na roghanna trealaimh seo a leanas: (i) painéal de mhogall cearnógach 300 mm; soithí ar lú ná 12 mhéadar ar fhad iad ar an iomlán, féadfaidh siad painéal de mhogall cearnógach 200 mm a úsáid, áfach; (ii) painéal Seltra; (iii) greille shórtála le spás 35 mm idir na barraí mar a thagraítear di in Iarscríbhinn VI Cuid B de Rialachán (AE) 2019/1241 nó gaireas líonghreille roghnaíochta comhchosúil léi; (iv) soc-fhoirceann 100 mm le painéal de mhogall cearnógach 100 mm; (v) dé-shoc fhoirceann ar tógadh an soc-fhoirceann is uachtaraí de as mogall T 90 90 mm ar a laghad agus atá feistithe le painéal deighilte ag a bhfuil mogallmhéid uasta 300 mm; (b) soithí a oibríonn le tráil ghrinnill nó saighní, ar faoitíní iad níos mó ná 55 % dá ngabhálacha nó ar láimhínigh, colmóirí nó scoilteáin le chéile iad níos mó ná 55 % dá ngabhálacha, úsáidfidh siad ceann amháin de na roghanna trealaimh seo a leanas: (i) soc-fhoirceann 100 mm le painéal de mhogall cearnógach 100 mm; (ii) xoc-fhoirceann T 90 100 mm le síneadh. 6. I gcomhréir le hAirteagal 15 de Rialachán (AE) Uimh. 1380/2013 agus Airteagal 27(2) de Rialachán (AE) 2019/1241, ríomhfar na céatadáin ghabhála mar chion de bheomheáchan na n-acmhainní bitheolaíocha muirí uile a thabharfar i dtír tar éis gach turais iascaireachta.

Airteagal 16 Bearta teicniúla i Muir Éireann Beidh feidhm ag na bearta seo a leanas maidir le soithí iascaireachta de chuid an Aontais a oibríonn le tráil ghrinnill nó le saighní i roinn 7a ICES (Muir na hÉireann): (a) soithí a oibríonn le tráil ghrinnill nó le saighní le mogallmhéid soc-fhoircinn is comhionann le 70 mm nó is mó ná sin agus ar lú é ná 100 mm agus ar gliomach na hIorua níos mó ná 30 % dá ngabhálacha, úsáidfidh siad ceann de na roghanna trealaimh seo a leanas: (i) painéal de mhogall cearnógach 300 mm; soithí ar lú ná 12 mhéadar ar fhad iad ar an iomlán, féadfaidh siad painéal de mhogall cearnógach 200 mm a úsáid, áfach; (ii) painéal Seltra; (iii) greille shórtála le spás 35 mm idir na barraí; (iv) líonghreille Lárionaid d'Eolaíocht an Chomhshaoil, na n-Iascach agus Dobharshaothraithe (CEFAS); (v) tráil flapa [flip-flap trawl]; (b) soithí is comhionann le 12 mhéadar ar fhad iomlán nó is mó ná sin, a oibríonn le tráil ghrinnill nó le saighní ar cadóga, troisc, sciataí agus roic le chéile iad níos mó ná 10 % dá ngabhálacha, úsáidfidh siad soc-fhoirceann 120 mm; (c) soithí is comhionann le 12 mhéadar ar fhad ar an iomlán nó is mó ná sin, a oibríonn le tráil ghrinnill nó le saighní ar cadóga, troisc, sciataí agus roic le chéile iad níos lú ná 10 % dá ngabhálacha, cuirfidh siad i bhfeidhm mogallmhéid soc-fhoircinn 100 mm le painéal de mhogall cearnógach 100 mm. Ní bheidh feidhm ag pointe (c) den chéad fhomhír maidir le soithí ar gliomach na hIorua é níos mó ná 30 % dá ngabhálacha nó ar cluaisíní (Aequipecten opercularis) iad níos mó ná 85 % dá ngabhálacha.

Airteagal 17 Bearta teicniúla in iarthar na hAlban Beidh feidhm ag na bearta seo a leanas maidir le soithí iascaireachta de chuid an Aontais a oibríonn le tráil ghrinnill nó le saighní i ranna 6a agus 5b ICES, laistigh d'uiscí an Aontais, lastoir de 12 °I (Iarthar na hAlban) in iascaigh ghliomach na hIorua (Nephrops norvegicus ): (a) úsáidfidh soithí painéal de mhogall cearnógach (suíomh arna choinneáil) 300 mm ar a laghad i gcás soithí a úsáideann mogallmhéid soc-fhoircinn is lú ná 100 mm; le haghaidh soithí is lú ná 12 m ar fhad iomlán nó le cumhacht innill 200 kW nó níos lú, féadfaidh an painéal a bheith 2 m ar fhad foriomlán agus le painéal 200 mm, áfach; (b) soithí ar gliomach na hIorua iad níos mó ná 30 % dá ngabhálacha, úsáidfidh siad painéal de mhogall cearnógach (suíomh arna choinneáil) 160 mm ar a laghad i gcás soithí a úsáideann mogallmhéid soc-fhoircinn 100-119 mm.

Airteagal 18 Bearta ceartaitheacha don trosc sa Mhuir Thuaidh 1. Leagtar amach in Iarscríbhinn IV na limistéir atá coiscthe don iascaireacht seachas le trealamh peiligeach (peas-saighne agus tráil) agus na tréimhsí a mbeidh feidhm ag na tréimhsí coiscthe lena linn. 2. Soithí a bhíonn ag iascaireacht le tráil ghrinnill agus saighní le mogallmhéid íosta 70 mm i ranna 4a agus 4b ICES nó ar a laghad 90mm i roinn 3a ICES, agus spiléir (30), toirmiscfear iad a bheith ag iascaireacht in uiscí de chuid an Aontais i roinn 4a ICES, lastuaidh de dhomhanleithead 58° 30′ 00′′ T agus laisteas de dhomhanleithead 61° 30′ 00′′ T agus in uiscí de chuid an Aontais i ranna 3a.20 (Skagerrak), 4a agus 4b ICES, lastuaidh de dhomhanleithead 57° 00′ 00′′ T agus lastoir de dhomhanfhad 5° 00′ 00′′ O. 3. De mhaolú ar mhír 2, féadfaidh soithí iascaireachta dá dtagraítear sa mhír sin iascaireacht a dhéanamh sna limistéir dá dtagraítear sa mhír sin ar choinníoll go gcomhlíontar ceann amháin ar a laghad de na critéir seo a leanas: (a) níl céatadán na ngabhálacha trosc níos mó ná 5 % de na gabhálacha iomlána in aghaidh an turais iascaireachta; soithí nár mhó a ngabhálacha trosc ná 5 % dá ngabhálacha iomlána sa tréimhse 2017–2019, glactar leis go gcomhlíonann siad an critéar sin ar choinníoll go leanann siad de bheith ag úsáid an trealaimh chéanna a bhí á úsáid acu le linn na tréimhse sin; d'fhéadfaí an toimhde sin a bhréagnú; (b) úsáidtear trál grinnill nó saighean rialáilte agus ardroghnaitheach, agus dá bharr sin, de réir staidéar eolaíoch, bíonn laghdú 30 % ar ghabhálacha trosc i gcomparáid le soithí a dhéanann iascaireacht le mogallmhéid íosta do threalamh tarraingthe, mar a shonraítear i bpointe 1.1 de Chuid B d'Iarscríbhinn V de Rialachán (AE) 2019/1241; féadfaidh STECF meastóireacht a dhéanamh ar na staidéir sin; i gcás ina ndéanfaidh STECF meastóireacht dhiúltach, ní mheasfar na trealaimh sin a bheith bailí a thuilleadh lena n-úsáid sna limistéir dá dtagraítear i mír 2 den Airteagal sin; (c) i gcás soithí atá ag oibriú le grinnill nó saighní a bhfuil a mogallmhéid cothrom le 100 mm nó níos mó ná sin (TR1), úsáidtear na trealaimh ardroghnaitheacha seo a leanas: (i) tráil bhoilg le mogallmhéid boilg íosta 600mm; (ii) líne iascaireachta ardaithe (0,6 m); (iii) painéal deighilte cothrománach ina bhfuil painéal éalaithe mogaill mhóir; (d) i gcás soithí atá ag oibriú le tráil ghrinnill nó saighní le mogallmhéid atá cothrom le 70 mm nó níos mó ná sin i roinn 4a ICES agus 90mm i roinn 3a ICES agus atá níos lú ná 100 mm (TR2), úsáidtear na trealaimh ardroghnaitheacha seo a leanas: (i) greille shórtála nach mó ná 50 mm an spás idir na barraí inti lena scartar na leathóga ó na héisc chruinne, agus ina bhfuil sceithbhealach iasc neamhbhlocáilte do na héisc chruinne; (ii) painéal Seltra le mogallmhéid cearnach 300 mm ann; (iii) greille shórtála nach mó ná 35 mm an spás idir na barraí inti, agus ina bhfuil sceithbhealach iasc neamhbhlocáilte; (e) tá soithí faoi réir plean náisiúnta seachanta trosc chun gabhálacha trosc a chothú i gcomhréir leis an mbásmhaireacht san iascaireacht a chomhfhreagraíonn do na deiseanna iascaireachta arna socrú, bunaithe ar leibhéil na comhairle eolaíche, trí bhearta spásúla nó teicniúla, nó meascán den dá chineál birt sin; ba cheart pleananna den sórt sin a mheasúnú tráth nach déanaí ná 2 mhí i ndiaidh a gcur chun feidhme, i gcás Bhallstáit an Aontais is é STECF a dhéanfaidh measúnú agus i gcás tríú tíortha is é a gcomhlacht eolaíoch náisiúnta ábhartha a dhéanfaidh measúnú, agus nuair a mheastar gur gá, ba cheart na pleananna sin a athbhreithniú a thuilleadh, má mheastar de réir na measúnuithe sin nach mbainfear cuspóir an phlean náisiúnta seachanta trosc amach. 4. Feabhsóidh na Ballstáit faireachán, rialú agus faireachas ar na soithí dá dtagraítear i mír 2 chun comhlíonadh na gcoinníollacha a leagtar amach i bpointí (a) go (e) de mhír 3 a rialú. 5. Ní bheidh feidhm ag na bearta dá bhforáiltear san Airteagal seo maidir le hoibríochtaí iascaireachta ar chun críche imscrúduithe eolaíocha iad agus chun na críche sin amháin, ar choinníoll go ndéanfar na himscrúduithe céanna go hiomlán i gcomhréir leis na coinníollacha a leagtar amach in Airteagal 25 de Rialachán (AE) 2019/1241.

Airteagal 19 Bearta ceartaitheacha don trosc in Kattegat 1. Soithí an Aontais ag iascaireacht in Kattegat le tráil ghrinnill (cóid fearais: OTB, OTT, OT, TBN, TBS, TB, TX agus PTB) ag a bhfuil mogallmhéid íosta 70 mm ar a laghad, úsáidfidh siad ceann amháin de na fearais roghnaíoch seo a leanas: (a) greille shórtála nach mó ná 35 mm an spás idir na barraí inti, agus ina bhfuil sceithbhealach éisc neamhbhlocáilte; (b) greille shórtála nach mó ná 50 mm an spás idir na barraí inti lena scartar na leathóga ó na héisc chruinne, agus ina bhfuil sceithbhealach éisc neamhbhlocáilte do na héisc chruinne; (c) painéal Seltra ag a bhfuil mogallmhéid cearnógach 300 mm; (d) trealamh rialáilte, ardroghnaitheach, a mbeidh de thoradh ar a shaintréithe teicniúla, de réir an staidéir eolaíoch a rinne STECF, gur troisc é níos lú ná 1,5 % de na gabhálacha, i gcás gurb é an t-aon trealamh é á iompar ag an soitheach. 2. Na soithí Aontais sin atá rannpháirteach i dtionscadal Ballstáit lena mbaineann agus a mbeidh trealamh acu a fheidhmeoidh le haghaidh iascach lándoiciméadaithe, féadfaidh siad trealamh a úsáid i gcomhréir le Cuid B d'Iarscríbhinn V den Rialachán (AE) 2019/1241. Cuirfidh na Ballstáit lena mbaineann liosta de na soithí sin in iúl don Choimisiún. 3. Ní bheidh feidhm ag na bearta dá bhforáiltear san Airteagal seo maidir le hoibríochtaí iascaireachta ar chun críche imscrúduithe eolaíocha iad agus chun na críche sin amháin, ar choinníoll go ndéanfar na himscrúduithe céanna go hiomlán i gcomhréir leis na coinníollacha a leagtar amach in Airteagal 25 de Rialachán (AE) 2019/1241.

Airteagal 20 Speicis atá faoi thoirmeasc 1. Toirmiscfear ar shoithí iascaireachta an Aontais iascaireacht a dhéanamh ar na speicis seo a leanas, iad a choinneáil ar bord, a thrasloingsiú nó a thabhairt i dtír: (a) an roc réaltach (Raja radiata) in uiscí an Aontais i ranna 2a, 3a agus 7d ICES agus i bhfolimistéar 4 ICES; (b) alfainsín taibhseach (Beryx splendens) i bhfolimistéar 6 NAFO; (c) an siorc slogach gainneach duille (Centrophorus squamosus) in uiscí an Aontais de roinn 2a ICES agus folimistéar 4 ICES agus in uiscí an Aontais agus uiscí idirnáisiúnta i bhfolimistéir 1 agus 14 ICES; (d) an fíogach Portaingéalach (Centroscymnus coelolepis) in uiscí an Aontais de roinn 2aICES agus folimistéar 4 ICES agus in uiscí an Aontais agus uiscí idirnáisiúnta i bhfolimistéar 1 agus 14 ICES; (e) an siorc eite eitleoige (Dalatias licha) in uiscí an Aontais de roinn 2a ICES agus folimistéar 4 ICES agus in uiscí an Aontais agus uiscí idirnáisiúnta i bhfolimistéir 1 agus 14 ICES; (f) an fíogach éansocach (Deania calcea) in uiscí an Aontais i roinn 2a ICES agus i bhfolimistéar 4 ICES agus in uiscí an Aontais agus uiscí idirnáisiúnta i bhfolimistéir 1 agus 14 ICES; (g) an sciata coiteann (Dipturus batis) (Dipturus cf. flossada agus Dipturus cf. intermedia) in uiscí an Aontais i roinn 2a ICES agus i bhfolimistéir 3, 4, 6, 7, 8, 9 agus 10 ICES; (h) an lóchrannsiorc mór (Etmopterus princeps) in uiscí an Aontais i roinn 2a ICES agus d'fholimistéar 4 ICES agus in uiscí an Aontais agus uiscí idirnáisiúnta i bhfolimistéir 1 agus 14 ICES; (i) an gearrthóir (Galeorhinus galeus) nuair a ghabhtar le spiléir é in uiscí an Aontais i roinn 2a ICES agus i bhfolimistéar 4 ICES agus in uiscí an Aontais agus uiscí idirnáisiúnta i bhfolimistéir 1, 5, 6, 7, 8, 12 agus 14 ICES; (j) an craosaire (Lamna nasus) sna huiscí uile; (k) an roc garbh (Raja clavata) in uiscí an Aontais i roinn 3a ICES; (l) an roc dústríoctha (Raja undulata) in uiscí an Aontais d'fholimistéir 6 agus 10 ICES; (m) an míolsiorc (Rhincodon typus) sna huiscí uile; (n) an giotáriasc coiteann (Rhinobatos rhinobatos) sa Mheánmhuir; (o) an fíogach gobach (Squalus acanthias) in uiscí an Aontais d'fholimistéir 2, 3, 4, 5, 6, 7, 8, 9 agus 10 ICES, cé is moite de na cláir sheachanta mar a leagtar amach in Iarscríbhinn IA iad. 2. Nuair a ghabhfar de thaisme na speicis dá dtagraítear i mír 1, ní dhéanfar aon dochar dóibh. Scaoilfear na heiseamail go pras.

Airteagal 21 Tarchur sonraí Nuair a chuirfidh na Ballstáit faoi bhráid an Choimisiúin, de bhun Airteagail 33 agus 34 de Rialachán (CE) Uimh. 1224/2009, sonraí a bhaineann le tabhairt i dtír na gcainníochtaí stoc arna ngabháil agus a bhaineann le hiarracht iascaireachta, úsáidfidh siad na cóid stoic a leagtar amach in Iarscríbhinn I a ghabhann leis an Rialachán seo.

Caibidil II

Údaruithe iascaireachta in uiscí tríú tíortha

Airteagal 22 Údaruithe iascaireachta 1. I gcás inarb infheidhme, leagtar amach i gCuid A d'Iarscríbhinn V an líon uasta údaruithe iascaireachta le haghaidh shoithí iascaireachta de chuid an Aontais a dhéanann iascaireacht in uiscí tríú tíortha. 2. I gcás ina n-aistreoidh Ballstát amháin cuóta chuig Ballstát eile (“malartú”) sna limistéir iascaireachta a leagtar amach i gCuid A d'Iarscríbhinn V a ghabhann leis an Rialachán seo i gcomhréir le hAirteagal 16(8) de Rialachán (AE) Uimh. 1380/2013, áireofar leis an aistriú sin aistriú iomchuí údaruithe iascaireachta agus tabharfar fógra don Choimisiún faoi. Mar sin féin, ní rachfar thar an líon iomlán údaruithe iascaireachta le haghaidh gach limistéir iascaireachta, mar a leagtar amach i gCuid A d'Iarscríbhinn V a ghabhann leis an Rialachán seo.

Caibidil III

Deiseanna iascaireachta in uiscí eagraíochtaí réigiúnacha bainistithe iascaigh

Roinn 1

Forálacha ginearálta

Airteagal 23 Aistrithe agus malartuithe cuótaí 1. I gcás ina gceadófar, faoi rialacha eagraíochta réigiúnaí bainistithe iascaigh (“ERBI”), aistrithe cuótaí nó malartuithe idir na páirtithe conarthacha chuig ERBI, féadfaidh Ballstát (“an Ballstát lena mbaineann”) plé a dhéanamh le páirtí conarthach in ERBI agus, de réir mar is iomchuí, leagan amach féideartha a bhunú i dtaca le haistriú nó malartú cuótaí atá beartaithe. 2. A luaithe a thabharfaidh an Ballstát lena mbaineann fógra don Choimisiún, féadfaidh an Coimisiún leagan amach an aistrithe nó an mhalartaithe cuótaí atá beartaithe agus a phléigh an Ballstát leis an bpáirtí conarthach ábhartha san ERBI a fhormhuiniú. Leis sin, cuirfidh an Coimisiún in iúl, gan moill mhíchuí, an toiliú a bheith faoi cheangal ag aistriú nó malartú cuótaí den sórt sin leis an bpáirtí conarthach ábhartha in ERBI. Tabharfaidh an Coimisiún fógra don rúnaíocht ERBI maidir leis an aistriú nó malartú cuótaí arna chomhaontú i gcomhréir le rialacha na heagraíochta sin. 3. Cuirfidh an Coimisiún na Ballstáit ar an eolas faoin aistriú cuótaí nó malartú cuótaí arna gcomhaontú. 4. Na deiseanna iascaireachta a gheofar ón bpáirtí conarthach ábhartha san ERBI nó a aistreofar chuige faoin aistriú nó malartú cuótaí, measfar gur cuótaí iad a chionroinnfear ar chionroinnt an Bhallstáit lena mbaineann nó a asbhainfear as an gcionroinnt sin, ón uair a bheidh feidhm leis an aistriú nó an malartú cuótaí i gcomhréir le téarmaí an chomhaontaithe ar ar thángthas leis an bpáirtí conarthach san ERBI nó i gcomhréir le rialacha ábhartha an ERBI, de réir mar is iomchuí. Ní dhéanfar aon athrú leis an gcionroinnt sin ar an scála dáilte chun deiseanna iascaireachta a chionroinnt i measc na mBallstát i gcomhréir le prionsabal chobhsaíocht choibhneasta na ngníomhaíochtaí iascaireachta. 5. Beidh feidhm ag an Airteagal seo go dtí an 31 Eanáir 2022 maidir le haistrithe cuótaí ó pháirtí conarthach in ERBI chuig an Aontas agus a chionroinnt ina dhiaidh sin ar na Ballstáit.

Roinn 2

Limistéar Choinbhinsiún NEAFC

Airteagal 24 Tréimhsí coiscthe le haghaidh péirsí mara i Muir Irminger Beidh toirmeasc ar gach gníomhaíocht iascaireachta sa limistéar a theorannaítear leis na comhordanáidí seo a leanas arna dtomhas de réir chóras WGS84: Domhanleithead Domhanfhad 63°00' -30°00' 61°30' -27°35' 60°45' -28°45' 62°00' -31°35' 63°00' -30°00'

Roinn 3

Limistéar Choinbhinsiún ICCAT

Airteagal 25 Teorainneacha maidir le hacmhainneacht iascaireachta, feirmeoireachta agus ramhraithe 1. Beidh teorainn mar a leagtar amach i bpointe 1 d'Iarscríbhinn VI le líon bád baoite agus bád trálála an Aontais a údaraítear chun iascaireacht ghníomhach a dhéanamh ar thuinníní gorma idir 8 kg/75 cm agus 30 kg/115 cm go gníomhach san Atlantach thoir. 2. Beidh teorainn mar a leagtar amach i bpointe 2 d'Iarscríbhinn VI le líon soithí iascaireachta mionscála an Aontais a údarófar chun iascaireacht ghníomhach a dhéanamh ar thuinníní gorma idir 8 kg/75 cm agus 30 kg/115 cm sa Mheánmhuir. 3. Beidh teorainn mar a leagtar amach i bpointe 3 d'Iarscríbhinn VI leis an líon soithí iascaireachta de chuid an Aontais a dhéanann iascaireacht ghníomhach ar thuinníní gorma i Muir Aidriad chun críoch feirmeoireachta agus a údarófar chun tuinníní gorma idir 8 kg/75 cm agus 30 kg/115 cm a iascach go gníomhach. 4. Beidh teorainn mar a leagtar amach i bpointe 4 d'Iarscríbhinn VI leis an líon soithí iascaireachta a údarófar chun iascaireacht a dhéanamh ar thuinníní gorma, a choinneáil ar bord, a thrasloingsiú, a iompar nó a thabhairt i dtír san Atlantach Thoir agus sa Mheánmhuir. 5. Beidh teorainn mar a leagtar amach i bpointe 5 d'Iarscríbhinn VI leis an líon gaistí a úsáidfear in iascach tuinníní gorma an Atlantaigh Thoir agus na Meánmhara. 6. Beidh teorainn mar a leagtar amach i bpointe 6 d'Iarscríbhinn VI leis an acmhainneacht iomlán feirmeoireachta agus ramhraithe tuinníní gorma, agus leis an uas-ionchur tuinníní gorma fiáine a chionroinnfear ar na feirmeacha san Atlantach Thoir agus sa Mheánmhuir. 7. Beidh teorainn mar a leagtar amach i bpointe 7 d'Iarscríbhinn VI a ghabhann leis an Rialachán seo leis an líon uasta soithí iascaireachta de chuid an Aontais a údarófar chun iascaireacht a dhéanamh ar thuinníní colgacha an tuaiscirt mar spriocspeiceas i gcomhréir le hAirteagal 12 de Rialachán (CE) Uimh. 520/2007 (31) ón gComhairle. 8. Beidh teorainn mar a leagtar amach i bpointe 8 d'Iarscríbhinn VI leis an líon uasta soithí iascaireachta de chuid an Aontais atá 20 méadar ar a laghad ar a bhfad agus a bheidh ag déanamh iascaireachta ar thuinníní mórshúileacha i Limistéar Choinbhinsiún ICCAT.

Airteagal 26 Iascaigh áineasa I gcás inarb iomchuí, cionroinnfidh na Ballstáit sciar sonrach óna gcuótaí cionroinnte le haghaidh iascach áineasa, de réir mar a leagtar amach in Iarscríbhinn ID.

Airteagal 27 Siorcanna 1. Toirmeascfar aon pháirt de chonablach nó conablach iomlán siorcanna súisteála mórshúileacha (Alopias superciliosus) a ghabhfar in aon iascach a choinneáil ar bord, a thrasloingsiú nó a thabhairt i dtír. 2. Toirmeascfar tabhairt faoi iascach spriocdhírithe ar speicis siorcanna súisteála den ghéineas Alopias. 3. Toirmeascfar aon pháirt de chonablach nó conablach iomlán siorcanna ceann casúir de phór Sphyrnidae (ach amháin Sphyrna tiburo) a ghabhfar san iascach i Limistéar Choinbhinsiún ICCAT a choinneáil ar bord, a thrasloingsiú nó a thabhairt i dtír. 4. Toirmeascfar aon pháirt de chonablach nó conablach iomlán siorcanna bána aigéanacha (Carcharhinus longimanus) a thógfar in aon iascach a choinneáil ar bord, a thrasloingsiú nó a thabhairt i dtír. 5. Toirmeascfar síodsiorcanna (Carcharhinus falciformis) a ghabhfar in iascach ar bith a choinneáil ar bord.

Roinn 4

Limistéar Choinbhinsiún CCAMLR

Airteagal 28 Fógraí le hiascaigh thaiscéalaíocha i ndáil le déadéisc Féadfaidh na Ballstáit a bheith rannpháirteach in iascaigh spiléireachta thaiscéalaíocha ar dhéadéisc (Dissostichus spp.) i bhfolimistéir FAO 88.1 agus 88.2 agus i ranna 58.4.1, 58.4.2 agus 58.4.3a lasmuigh de limistéir faoi dhlínse náisiúnta in 2021. Má bhíonn rún ag Ballstát a bheith rannpháirteach in iascaigh thaiscéalaíocha den sórt sin, tabharfaidh sé fógra do Rúnaíocht CCAMLR i gcomhréir le hAirteagail 7 agus 7a de Rialachán (CE) Uimh. 601/2004 agus tráth nach déanaí ná an 1 Meitheamh 2021.

Airteagal 29 Teorainneacha ar iascaigh thaiscéalaíocha ar an déadiasc 1. Beidh iascaireacht ar dhéadéisc le linn thréimhse iascaireachta 2020–2021 teoranta do na Ballstáit, do na folimistéir agus don líon soithí a leagtar amach i dtábla A d'Iarscríbhinn VII don speiceas, do TACanna agus do na teorainneacha foghabhála a leagtar amach i dtábla B den Iarscríbhinn sin. 2. Toirmiscfear iascaireacht dhíreach ar speicis siorcanna chun críoch eile seachas taighde eolaíoch. Scaoilfear saor ina mbeatha aon fhoghabháil siorcanna, go háirithe siorcanna óga agus baineannaigh thorracha, a ghabhfar de thaisme san iascach déadéisc. 3. I gcás inarb infheidhme, scoirfear den iascaireacht in aon aonad taighde ar mhionscála (SSRU) nuair a shroichfidh an ghabháil arna tuairisciú an TAC sonraithe, agus beidh SSRU dúnta don iascaireacht le haghaidh na coda eile den séasúr. 4. Déanfar an iascaireacht ar fud an raoin gheografaigh agus bhataiméadraigh is mó is féidir chun an fhaisnéis is gá a fháil chun an acmhainneacht iascaigh a chinneadh agus chun ró-chomhchruinniú gabhálacha agus iarrachta iascaireachta a sheachaint. Toirmiscfear iascaireacht a dhéanamh, áfach, in áiteanna i bhfolimistéir 88.1 agus 88.2 FAO agus i ranna 58.4.1, 58.4.2 agus 58.4.3a FAO, i gcás ina gceadófar sin i gcomhréir le hAirteagal 28 i ndoimhneachtaí is lú ná 550 méadar.

Airteagal 30 Iascach crille le linn shéasúr iascaireachta 2020–2021 1. Má bhíonn sé ar intinn ag Ballstát iascaireacht a dhéanamh ar chrilleanna (Euphausia superba) i Limistéar Choinbhinsiún CCAMLR le linn shéasúr iascaireachta 2020–2021, tabharfaidh sé fógra don Choimisiún, tráth nach déanaí ná an 1 Bealtaine 2021, go mbeidh sé ar intinn aige iascaireacht a dhéanamh ar chrilleanna, agus úsáid á baint aige as an bhformáid a leagtar síos i gCuid B den Aguisín a ghabhann le hIarscríbhinn VII. Ar bhonn na faisnéise arna soláthar ag na Ballstáit, cuirfidh an Coimisiún na fógraí faoi bhráid Rúnaíocht CCAMLR tráth nach déanaí ná an 30 Bealtaine 2021. 2. Áireofar leis an bhfógra dá dtagraítear i mír 1 den Airteagal seo an fhaisnéis dá bhforáiltear in Airteagal 3 de Rialachán (CE) Uimh. 601/2004 lena n-údaróidh an Ballstát gach soitheach chun bheith rannpháirteach san iascach crilleanna. 3. Maidir le Ballstát a bhfuil rún aige iascaireacht a dhéanamh ar chrilleanna i Limistéar Choinbhinsiún CCAMLR, ní thabharfaidh sé fógra faoin rún sin ach i leith soithí údaraithe a mbeidh a bhratach ar foluain acu tráth an fhógra nó a mbeidh bratach comhalta eile de CCAMLR ar foluain acu agus a mbeifí ag súil, tráth a tharlóidh an t-iascach, go mbeadh bratach an Bhallstáit sin ar foluain acu. 4. I gcás ina gcoiscfear ar shoitheach údaraithe a bheith rannpháirteach in iascaigh crilleanna de bharr cúiseanna dlisteanacha oibríochtúla nó de bharr force majeure, beidh na Ballstáit i dteideal soithí nár tugadh fógra fúthu do Rúnaíocht CCAMLR i gcomhréir le míreanna 1, 2 agus 3 den Airteagal seo a údarú chun bheith rannpháirteach san iascach sin. In imthosca den sórt sin, déanfaidh na Ballstáit lena mbaineann Rúnaíocht CCAMLR agus an Coimisiún a chur ar an eolas láithreach agus soláthróidh siad an méid seo a leanas: (a) sonraí iomlána an tsoithigh (na soithí) ionaid atá beartaithe, lena n-áirítear an fhaisnéis dá bhforáiltear in Airteagal 3 de Rialachán (CE) Uimh. 601/2004; (b) cuntas cuimsitheach ar na cúiseanna lena dtugtar bonn cirt don ionadú agus aon fhianaise thacaíochta nó tagairtí ábhartha. 5. Ní údaróidh Ballstáit do shoitheach atá ar liosta CCAMLR de shoithí neamhdhleathacha, neamhthuairiscithe agus neamhrialáilte (NNN) a bheith rannpháirteach in iascaigh crilleanna.

Roinn 5

Limistéar Inniúlachta IOTC

Airteagal 31 Acmhainneacht iascaireachta soithí a dhéanann iascaireacht i Limistéar Inniúlachta IOTC a theorannú 1. Is mar a leagtar amach i bpointe 1 d'Iarscríbhinn VIII a bheidh an líon uasta soithí iascaireachta de chuid an Aontais a dhéanfaidh iascaireacht ar thuinníní trópaiceacha i Limistéar Inniúlachta IOTC agus an acmhainneacht chomhfhreagrach in olltonnáiste. 2. Is mar a leagtar amach i bpointe 2 d'Iarscríbhinn VIII a bheidh an líon uasta soithí iascaireachta de chuid an Aontais a dhéanfaidh iascaireacht ar cholgáin (Xiphias gladius) agus ar thuinníní colgacha (Thunnus alalunga) i Limistéar Inniúlachta IOTC agus an acmhainneacht chomhfhreagrach in olltonnáiste. 3. Féadfaidh na Ballstáit soithí a sannadh do cheann amháin den dá iascach dá dtagraítear i míreanna 1 agus 2 a ath-chionroinnt ar an iascach eile, ar choinníoll gur féidir leo a léiriú don Choimisiún nach dtiocfaidh méadú as an sannadh sin ar an iarracht iascaireachta maidir leis na stoic éisc lena mbaineann. 4. Áiritheoidh na Ballstáit, i gcás ina mbeartófar acmhainneacht a aistriú chuig cabhlach an Bhallstáit, go mbeidh na soithí atá le haistriú ar chlár soithí údaraithe IOTC nó ar chlár soithí ERBInna eile tuinníní. Ina theannta sin, ní fhéadfar aon soitheach a aistriú a bheidh ar liosta aon ERBI de shoithí a bhí rannpháirteach i ngníomhaíochtaí iascaireachta NNN. 5. Ní fhéadfaidh na Ballstáit a n-acmhainneacht iascaireachta a mhéadú os cionn na n-uasteorainneacha dá dtagraítear i míreanna 1 agus 2 ach laistigh de na huasteorainneacha a leagtar amach sna pleananna forbartha a cuireadh faoi bhráid IOTC.

Airteagal 32 Sruthfheistí um chomhbhailiú éisc agus soithí tacaíochta 1. Beidh sruthfheistí um chomhbhailiú éisc (FADanna) feistithe le baoithe gléasta. Beidh cosc ar aon bhaoi eile, amhail baoithe raidió, a úsáid. 2. Ní leanfaidh soitheach peas-saighne níos mó ná 300 baoi oibríochtúil ag aon tráth amháin. 3. 500 an t-uaslíon baoithe gléasta a bheidh a fháil go bliantúil le haghaidh gach soithigh spiléireachta. Ní bheidh níos mó ná 500 baoi gléasta ag aon soitheach spiléireachta (idir bhaoithe atá sa stoc agus bhaoithe oibríochtúla) tráth ar bith. 4. Uaslíon dhá shoitheach soláthair mar thaca le líon nach lú ná cúig shoitheach peas-saighne a bheidh sa líon soithí soláthair, agus bratach Bhallstáit ar foluain acu uile. Ní bheidh feidhm ag an bhforáil seo maidir leis na Ballstáit nach mbainfidh úsáid ach as an aon soitheach soláthair amháin. 5. Ní bheidh níos mó ná an t-aon soitheach soláthair amháin, ar a mbeidh bratach Bhallstáit ar foluain tráth ar bith, mar thaca ag soitheach peas-saighne. 6. Ní chláróidh an tAontas soithí soláthair nua nó breise i gclár soithí údaraithe IOTC.

Airteagal 33 Siorcanna 1. Toirmeascfar aon pháirt de chonablach nó conablach iomlán siorcanna súisteála de gach speiceas d'fhine Alopiidae a choinneáil ar bord, a thrasloingsiú nó a thabhairt i dtír in aon iascach. 2. Toirmiscfear aon pháirt de chonablach nó conablach iomlán siorcanna bána aigéanacha (Carcharhinus longimanus) a choinneáil ar bord, a thrasloingsiú nó a thabhairt i dtír in aon iascach, ach amháin i gcás soithí atá níos lú ná 24 mhéadar ar a bhfad iomlán agus nach mbeidh ach ag gabháil d'iascaireacht laistigh de limistéar eacnamaíoch eisiach an Bhallstáit sin a mbeidh a bhratach ar foluain acu, agus ar choinníoll gur caitheamh áitiúil amháin a bheidh beartaithe dá ngabháil. 3. Nuair a ghabhfar de thaisme na speicis dá dtagraítear i míreanna 1 agus 2, ní dhéanfar aon dochar dóibh. Scaoilfear na heiseamail go pras.

Airteagal 34 Roic den fhine Mobulidae 1. Toirmeascfar ar shoithí iascaireachta de chuid an Aontais iascaireacht a dhéanamh ar aon pháirt de chonablach nó conablach iomlán roic de chineál Mobulidae (an fhine Mobulidae, lena n-áirítear na géinis Manta agus Mobula), a choinneáil ar bord, a thrasloingsiú, a thabhairt i dtír, a stóráil, a chur ar díol, nó a dhíol, cé is moite de shoithí iascaireachta atá i mbun iascach leorchothaitheach (i.e. i gcás inarb iad teaghlaigh na n-iascairí a chaithfidh na héisc go díreach). De mhaolú ar an gcéad fhomhír, ní fhéadfaí roic de chineál Mobulidae a ghabhfar go neamhintinneach trí iascaireacht ar mionscála (i.e. iascach nach iascach spiléireachta nó dromchla é, i.e. iascach le peas-saighne, cuaille agus líne, líonta gheolbhaigh, líne láimhe agus soithí trálála, arna gclárú i gclár na soithí údaraithe de chuid IOTC) ach amháin lena gcaitheamh go háitiúil. 2. Déanfaidh gach soitheach iascaireachta, seachas iad siúd atá i mbun iascaireacht leorchothaitheach, roic de chineál Mobulidae, a scaoileadh go pras, ina mbeatha, agus gan ghortú, a mhéid is féidir, a luaithe a fheicfear sa líon, ar an duán, nó ar an deic iad agus déanfar amhlaidh ar bhealach ina ndéanfar a laghad díobháil is féidir do na roic a ghabhfar.

Roinn 6

Limistéar Choinbhinsiún SPRFMO

Airteagal 35 Iascaigh pheiligeacha 1. Ní fhéadfaidh ach na Ballstáit sin a d'fheidhmigh gníomhaíochtaí iascaigh peiligeach go gníomhach i Limistéar Choinbhinsiún SPRFMO in 2007, 2008 nó 2009 iascaireacht a dhéanamh ar stoic pheiligeacha sa limistéar sin i gcomhréir leis na TACanna a leagtar amach in Iarscríbhinn IH. 2. Déanfaidh na Ballstáit dá dtagraítear i mír 1 leibhéal iomlán olltonnáiste na soithí a mbeidh a mbratach ar foluain acu agus a dhéanfaidh iascaireacht ar stoic pheiligeacha in 2021 a theorannú go dtí leibhéal iomlán olltonnáiste an Aontais sa limistéar sin, eadhon 78 600. 3. Ní fhéadfar na deiseanna iascaireachta a leagtar amach in Iarscríbhinn IH a úsáid ach ar choinníoll go seolfaidh na Ballstáit chuig an gCoimisiún liosta de na soithí a dhéanfaidh iascaireacht ghníomhach nó a bheidh ag gabháil do thrasloingsiú i Limistéar Choinbhinsiún SPRFMO, taifid ó na córais faireacháin soithí, tuarascálacha míosúla maidir le gabhálacha agus, i gcás ina mbeidh siad ar fáil, cuairteanna ar chalafoirt, ar a dhéanaí faoin 5ú lá den mhí ina dhiaidh sin, agus é mar aidhm an fhaisnéis sin a chur in iúl do Rúnaíocht SPRFMO.

Airteagal 36 Iascaigh ghrinnill 1. Teorannóidh na Ballstáit a ngabhálacha ó iascaireacht ghrinnill nó a n-iarracht iascaireachta grinnill in 2021 i Limistéar Choinbhinsiún SPRFMO do na codanna sin den Limistéar Choinbhinsiúin sin ina ndearnadh iascaireacht ghrinnill ón 1 Eanáir 2002 go dtí an 31 Nollaig 2006 agus do leibhéal nach rachaidh thar mheánleibhéil bhliantúla na ngabhálacha nó meánleibhéil bhliantúla na bparaiméadar iarrachta sa tréimhse sin. Ní fhéadfaidh siad iascaireacht a dhéanamh de bhreis ar an taifead teiste ach i gcás ina bhformhuineoidh SPRFMO a bplean sin a dhéanamh. 2. Maidir leis na Ballstáit atá gan taifead teiste de ghabhálacha ó iascaireacht ghrinnill nó iarracht iascaireachta grinnill i Limistéar Choinbhinsiún SPRFMO in imeacht na tréimhse ón 1 Eanáir 2002 go dtí an 31 Nollaig 2006, ní dhéanfaidh siad aon iascaireacht mura bhformhuineoidh SPRFMO a bplean iascaireacht a dhéanamh gan taifead teiste.

Airteagal 37 Iascaigh thaiscéalaíocha 1. Ní fhéadfaidh na Ballstáit a bheith rannpháirteach in iascaigh spiléireachta thaiscéalaíocha ar dhéadéisc (Dissostichus spp.) i Limistéar Choinbhinsiún SPRFMO in 2021 ach i gcás inar fhormhuinigh SPRFMO a n-iarratas ar na hiascaigh sin lena n-áirítear plean oibríochta iascaigh agus gealltanas plean maidir le bailiú sonraí a chur chun feidhme. 2. Ní dhéanfar iascaireacht ach sna bloic thaighde a shonróidh SPRFMO. Toirmiscfear iascaireacht a dhéanamh i ndoimhneachtaí is lú ná 750 méadar agus is mó ná 2 000 méadar. 3. Is mar a leagtar amach in Iarscríbhinn IH a bheidh an TAC. Beidh an iascaireacht teoranta d'aon turas amháin nach faide ná 21 lá as a chéile, agus do líon uasta 5 000 duán in aghaidh an tacair, agus líon uasta 20 tacar in aghaidh an bhloic taighde. Scoirfear den iascaireacht nuair a shroichfear an TAC nó má cuireadh agus má tarlaíodh 100 tacar, cibé acu is túisce.

Roinn 7

Limistéar Choinbhinsiún IATTC

Airteagal 38 Iascaigh pheas-saighne 1. Toirmeascfar ar shoithí peas-saighne tuinníní buí (Thunnus albacares), tuinníní mórshúileacha (Thunnus obesus) nó tuinníní aigéanacha (Katsuwonus pelamis) iascaireacht a dhéanamh mar a leanas: (a) ó 00.00 uair an chloig an 29 Iúil 2021 go dtí 24.00 uair an chloig an 8 Deireadh Fómhair 2021 nó ó 00.00 uair an chloig an 9 Samhain 2021 go dtí 24.00 uair an chloig an 19 Eanáir 2022 sa limistéar a shainítear leis na teorainneacha seo a leanas: — imeallbhoird an Aigéin Chiúin de Chríocha Mheiriceá, — domhanfhad 150° I, — domhanleithead 40° T, — domhanleithead 40° D; (b) ó 00.00 uair an chloig an 9 Deireadh Fómhair 2021 go dtí 24.00 uair an chloig an 8 Samhain 2021 sa limistéar a shainítear leis na teorainneacha seo a leanas: — domhanfhad 96° I, — domhanfhad 110° I, — domhanleithead 4° T, — domhanleithead 3° D. 2. Tabharfaidh na Ballstáit lena mbaineann fógra don Choimisiún roimh an 1 Aibreán 2021 maidir leis an tréimhse choiscthe roghnaithe dá dtagraítear i bpointe (a) de mhír 1 i dtaca le gach ceann dá soithí. Scoirfidh gach soitheach peas-saighne na mBallstát lena mbaineann den iascaireacht pheas-saighne sna limistéir a shainítear i mír 1 le linn na tréimhse roghnaithe. 3. Soithí peas-saighne a bheidh ag déanamh iascaireachta ar thuinníní i Limistéar Choinbhinsiún IATTC, coinneoidh siad ar bord gach tuinnín buí, gach tuinnín mórshúileach agus gach tuinnín aigéanach a ghabhfar agus, ina dhiaidh sin, déanfaidh siad iad a thabhairt i dtír nó a thrasloingsiú. 4. Ní bheidh feidhm ag mír 3 sna cásanna seo a leanas: (a) i gcás ina measfar go bhfuil an t-iasc mí-oiriúnach lena chaitheamh ag an duine ar chúiseanna eile seachas méid; nó (b) le linn an tacair dheiridh de thuras, i gcás nach mbeidh dóthain spáis sa pholl taosctha do na tuinníní uile a gabhadh sa tacar sin.

Airteagal 39 Sruthfheistí um chomhbhailiú éisc 1. Ní bheidh níos mó ná 450 feiste um chomhbhailiú éisc gníomhach in úsáid ag aon am amháin ag soitheach peas-saighne i Limistéar Choinbhinsiún IATTC. Measfar FAD a bheith gníomhach nuair a dhéanfar é a imlonnú ar muir, nuair a thosóidh sé ag tarchur a shuímh, agus nuair a bheidh sé á rianú ag an soitheach, ag a úinéir nó ag a oibreoir. Ní dhéanfar FAD a ghníomhachtú ach amháin ar bhord soithigh peas-saighne. 2. Ní fhéadfaidh soitheach peas-saighne FADanna a imlonnú le linn na 15 lá roimh thús na tréimhse coiscthe roghnaithe dá dtagraítear i bpointe (a) d'Airteagal 38(1), agus tabharfaidh sé isteach an líon céanna FADanna agus a rinne sé a imscaradh sa chéad dul síos laistigh de 15 lá roimh thús na tréimhse coiscthe roghnaithe. 3. Déanfaidh na Ballstáit faisnéis laethúil a thuairisciú ar bhonn míosúil don Choimisiún faoi na FADanna gníomhacha uile mar a éileoidh IATTC. Tíolacfar na tuarascálacha tar éis moill dar fad 60 lá ar a laghad ach nach faide ná 75 lá. Cuirfidh an Coimisiún an fhaisnéis sin chuig Rúnaíocht IATTC gan mhoill.

Airteagal 40 Teorainneacha gabhála le haghaidh tuinníní mórshúileacha in iascaigh spiléireachta Bunaítear in Iarscríbhinn IL na gabhálacha bliantúla iomlána le haghaidh tuinníní mórshúileacha ag soithí spiléireachta gach Ballstáit i Limistéar Choinbhinsiún IATTC.

Airteagal 41 Toirmeasc ar shiorcanna bána aigéanacha a iascach 1. Toirmeascfar iascaireacht a dhéanamh ar shiorcanna bána aigéanacha (Carcharhinus longimanus) i Limistéar Choinbhinsiún IATTC, agus aon pháirt de chonablach nó conablach iomlán siorcanna bána aigéanacha sa limistéar sin a choinneáil ar bord, a thrasloingsiú, a thabhairt i dtír, a stóráil, a chur ar díol nó a dhíol. 2. Nuair a ghabhfar de thaisme na speicis dá dtagraítear i mír 1, ní dhéanfar aon dochar dóibh. Scaoilfidh na hoibreoirí soithigh na heiseamail s